26 июнь, 2019, 11:16\n"Металлург" бош мураббийи Андрей Шипиловдан навбатдаги эътиборга молик фиклар.\nЯқинда «Металлург» клуби бош мураббийи Андрей Шипилов билан уюштирилган суҳбатимизнинг биринчи қисмини эътиборингизга ҳавола қигандик. Бу сафар эса мураббий билан мулоқотимизнинг иккинчи қисмини тақдим этамиз ва ўйлаймизки, бу сафаргиси янада қизиқарли кечган.\n- Мухлислар орасида кўп юрганимиз боис шу қабилдаги гап-сўзларни эшитишимизга ҳам тўрғи келади: «Металлург» - «Пахтакор»нинг укаси. Бежизга «Пахтакор» унга ўз ўйинчиларини бермайди, ўз навбатида «Металлург» «Пахтакор» учун «йўлларни тозалаб беради»… «Пахтакор»да ишлаган мутахассис сифатида бундай фикрларга муносабатингизни билмоқчи эдим. Аслида ҳаммаси қандай кўриниш олган?\n- Бу каби саволингизга жавоб беришга тайёрман. Чунки шундай мазмундаги гап-сўзлар менга ҳам етиб келади. «Металлург»да иш бошлаганимдан бери юқоридагига ўхшаш гапларни етарлидан ортиқ эшитишимга тўғри келди. Айниқса, сафарларга чиққан пайтимизда мендан шу ҳақида кўп сўрашади. Бундай мазмундаги иддаолар ўтган мавсум 2-тур доирасида «Насаф»га қарши ўйнаганимизда билдирила бошланганди. Ҳа, мен «Металлург»ни шошилинч тарзда қабул қилиб олдим. Мен жамоада иш бошлаган пайтимда бир қанча футболчилар «Металлург»ни тарк этишга улгуришганди. Уларнинг ўрнини тўлдириш учун имкониятдан келиб чиққан ҳолда ўйинчиларни клубга таклиф қилдик. Шундан келиб чиққан ҳолда учрашувларни ўтказишга тушдик. Наманганга бордик, уйда «Локомотив» билан дуранг ўйнадик. Сўнгра «Насаф» меҳмони бўлдик. Беллашув олдидан менга худди сиз юқорида айтгандек саволлар билан мурожаат қила бошлашди. «Пахтакор»да ўзим билан ишлаган футболчиларнинг «Металлург»га келиши қандай юз берган? Улар клубга керак бўлмай қолганди. Масалан, Акбар Исматуллаевни 10 йилдан бери танийман. Аммо негадир бирор-бир журналист «Металлург»да иш бошлаган пайтимда Қашқадарёдан уч нафар футболчи - Жавоҳир Илёсов, Зафар Тўраев ва Шахзод Шайманов бўлгани ҳақида ҳеч сўрамайди. Кейин Наманганга ўйнаш учун кетдик. «Навбаҳор» ютар экан, ҳамманинг кайфияти чоғ, ҳақиқий байрам бўлади. Биз учрашувни яхши ўтказдик ва 0:0 ҳисобидаги дурангни қайд этдик. Ўйиндан кейин менга худди юқоридагига ўхшаш саволлар билан мурожаат қилишган.\nХўп, энди ўйлаб кўрайлик, Остон Ўрунов қайси клубнинг тарбияланувчиси? «Пахтакор»никими, «Пахтакор»ники. Шерзод Каримов, Даврон Ҳошимов – булар ҳам «Пахтакор»да ўйнашганми, ўйнашган. Келинг, нарсаларнинг ўз оти билан атайлик. «Локомотив» меҳмони бўлдик. Бир ўйинчи кам тўп сурган ҳолда гол ўтказиб юбордик. Ҳамманинг димоғи чоғ, стадионда ажиотаж юзага келган. Мухлислар бақир-чақир қилади. Бундай муҳитда ўйнаш жуда ёқимли. Энди ўзингиз холис айтинг, «Локомотив»нинг таркибида «Пахтакор»дан чиққан қанча футболчи бор? Игнатий Нестеровдан тортиб Анзур Исмоиловгача олиш мумкин бўлса, «Локомотив»нинг таркибидаги «пахтакорчи»лар «Металлург»никидан ҳам кўплигини кўрасиз. Наманганда учрашувни зўр ўтказган ҳолда дуранг ўйнадик. Лекин жамоамга нисбатан ўринсиз эътирозлар билдирилаётганига ҳеч тушунмайман. Бундай «тиконли» гап-сўзлар фақат меъдага тегади холос. Демократик давлатда яшаяпмизми, ҳаммасига ҳаққоний қарашни ҳам билиш керак. Мисол учун «Насаф»дан чиққан 10 футболчи айни чоғда «Пахтакор» учун тўп сурмоқда. Аммо мен шуни билсам ҳам бақир-чақир қилмай жим юрибман. Умуман айтганда, бу масалада бошқалар ҳам ҳеч қандай муносабат билдирмайди. Ҳаммасини тўғрилигача қабул қилишни қачон ўрганар эканмиз? Одамлар «Насаф»да ишлар яхши йўлга қўйилгани ва шунинг эвазига қатор иқтидорли футболчилар етишиб чиққанини негадир тушунишни исташмайди. «Насаф»да ўз соҳасининг билимдонлари ишлашган. Жумладан, Анатолий Демьяненко, Эдгар Гесс, Усмон Тошев, Рўзиқул Бердиев. Улар туфайли Қашқадарёда кўплаб малакали футболчилар етишиб чиқди. «Машъал», «Шўртан», «Насаф» - ушбу жамоаларда яхши ўйинчиларни етиштириб чиқиб, кейин сотиш бизнес даражасига кўтарилган. Футбол ҳам бамисоли бозордек гап: Сотувчи борми, демак харидор ҳам топилади. Черан билан Ҳамробековни «Пахтакор»га кўчириб ўтишди. Шунингдек, самарқандлик Фарруҳ Сайфиев ҳам «Пахтакор» аъзосига айланган. Аммо негадир бу хусусида биров чурқ этмайди. Лекин «Металлург»га келганда негадир вазиятга нотўғри баҳо бериш ҳолатлари кузатилади. Шундай бўлса ҳам индамайгина ўз ишимни бажаришда давом этяпман.\nЖароҳат олган Александр Лобановни ким таркибга қўшиб олишни истади? Ҳеч ким. Лекин мен шундай бўлган тақдирда ҳам таваккалга йўл тутиб, Лобановни «Металлург»га олиб келдим. Ёки бўлмаса Илёсовни мисол сифатида олиш мумкин. У «Локомотив»га менинг клубимдан ўтган. Сўнгра миллий терма жамоага жалб этилди. Бундай бўлишида жамоамизнинг дарвозабонлар мураббийи Алишер Аҳмедовнинг ҳиссаси катта. У бир йил ичида катта ўсишга эришди. Бугунги кунда Илёсов миллий терма жамоада учинчи дарвозабон саналади. Уни доим термага чақиришади. Демак, биз ҳам кимларгадир ўсишига ёрдам берганмиз. Худди шундай фикрни 1999 йилда туғилган Йўлдошев борасида ҳам билдириш мумкин. Уни ҳеч кимга керак бўлмаган пайтда «Металлург»га олиб келдим. У ёшлар терма жамоаси аъзосига айланди. Негадир бошқалар «Металлург» мураббийлари амалга оширган ишни муносиб баҳолашни истамайдилар. Нега энди умумий ҳолатга бармоқ орасидан боқиш урфга айланяпти? Равшан Ҳайдаров Тошқўзиев билан Сатторовни ҳам терма жамога чақирган. Шунингдек, бизда Одил Абдумажидов бор. Андижонлик бу йигит ҳам терма жамоадан чақирувлар оляпти. Ўтган йили «Андижон»да ўйнамаганди. Бошқаларга керак бўлмаган футболчилар «Металлург»да ўйнаб кетаётган экан, нега буни тан олишни исташмайди? 2000 йили туғилган Қудратуллаев «Пахтакор»да тарбияланган ва унга ҳам бошқалар эътибор бермаганида мен уни жамоамга чақирдим. Йигитча кўчада қолганди. «Пахтакор»да «Хирмон» доим бўлган ва бўлиб келади. Лекин бундайроқ жамоаларда бир-икки йил ичида «хирмон» кўтариш амримаҳол. Юқоридаги мисоллар билан ўзимни зўр мураббий сифатида таърифламоқчи эмасман. 10 йил давомида «Бунёдкор»да олиб борилган ишлар мана энди ўз мевасини бермоқда. Худди шундай мулоҳазани «Насаф», «Шўртан» ва «Машъал» мисолида ҳам давом эттириш мумкин. Бундай ишлар ўз-ўзидан юз бермайди. Бунинг учун аввало ҳокимларни тилга олиб ўтиш керак. Агар мен бўлмасам, бошқа ҳамкасбим ҳам терма жамоа савиясига жавоб бера оладиган футболчини етиштириб бериши мумкин-ку.\nЯқин-яқинда ҳам Наманган ва Фарғонадан кўплаб иқтидор эгалари етишиб чиқарди. Бироқ иқтисодий муаммолар туфайли негадир бу жараён тўхтаб қолди. Ўйлайманки, оққан сув яна оқаверади. Албатта, Наманган ва Фарғона яна вакилларини терма жамоага юборадиган даражага қайтади. Айниқса, бу масалада «Навбаҳор»нинг имконияти кўпроқ, назаримда. Наманган вилоятида етишиб чиққан ўйинчиларнинг «Пахтакор»га жалб этилгани ҳақида батафсил тўхталиш шарт эмас. Футбол хўжалиги шундайки, қисқа вақт давомида ҳар томонлама етук ижрочини шакллантиришнинг иложи йўқ.\n- Сервер Жепаров келганидан сўнг у бош мураббийнинг ишига қанчалик ёрдам бера оляпти?\n- Серверни нима учун жамоага чақирдим? Олдинги хизматлари учун эмас, албатта. Серверни анчадан бери танийман. У билан илгари ишлаганман. Жепаров «Навбаҳор»да ўйнашни бошлагандаёқ уни билардим. Кейинчалик футболчи шаклланишда давом этди, «Пахтакор»га жалб этилди ва миллий терма жамоада майдонга тушишни бошлади. Сўнгра Сервер фаолиятини чет давлатларда – Эрон, Саудия Арабистони ва Кореяда давом эттирди. Шундай ижрочи билан миллий терма жамоада бирга ишлаш менга насиб этганидан хурсандман. Биринчи навбатда мен ўйинчининг ўта машҳур ёки таниқли бўлгани учун эмас, балки инсонийлик хусусиятларига қараб баҳо бераман. Масалан, Анзур Исмоилов ёки Азиз Ҳайдаров билан ҳам муносабатим жуда самимий. Улар билан танишган пайтимда қандай камтар бўлишган бўлса, ҳозир ҳам сира ўзгаришмаган. Маълумки, ўзгарувчан одамлар ҳам кўплаб топилади. Бундай инсонлар молиявий томондан аҳволларини яхшилаб олганларидан сўнг бутунлай ўзгариб қолишади. Аммо шундай мақомда ҳам ўзлигини сақлаб қоладиган кишиларни жуда ҳурмат қиламан. Серверни бекорга «Металлург»га таклиф қилмаганман. У билан музокараларни бошлаган пайтимизда ишонтириш учун ортиқча гап-сўзларга ҳожат ҳам бўлмади. Мен ҳаммасини рўй-рост, очиқчасига тушунтирдим. Албатта, Серверга тузиб қўйган режаларим борасида маълумот бердим. Агар бу режалар яқин 3-5 йил ичида иш берса, клубда яхшигина ўзгариш бўлади. Чунки биз келажакка эътибор қаратяпмиз. Жепаров – ҳақиқий профессионал. Боз устига бундай профессионаллар сони тобора озайиб бормоқда. Ундайларни санаш учун бир қўлдаги беш бармоқ ҳам етарли, деб ўйлайман. У эса мана шундай инсонлардан биридир. Сервер, Игнатий Нестеров ва Азиз Ҳайдаров – булар ўз ишининг ҳақиқий профессионалларидир. Агар кимларнидир унутиб қўйган бўлсам, мени кечиришсин. Дарҳақиқат, Одил Аҳмедов хусусида ҳам фақат юқоридаги фикрни айтишим мумкин. Камолиддин Тожиев ҳам шундайлар сирасига киради. Бундай ижрочиларнинг борлиги ҳар қандай жамоага фақат фойда келтиради холос. Айниқса, ёш авлод вакиллари улардан ўрнак олишга интилишади. Мана шундай профессионаллар жамоадаги ички муҳитга ижобий таъсир кўрсатадилар. Шундан келиб чиққан ҳолда Жепаровни «Металлург»га таклиф қилганман. Бундан кўзлаган мақсадим – ёшларнинг ундан ибрат олишини исташи холос.\nЧирчиқлик оддий йигитнинг футбол орқали тирик афсонага айланиши худди эртакка ўхшайди. Аммо бу эртак эмас. Ёшлар ўз ишига сидқидилдан ёндашган тақдирда шундай даражага кўтарилиш мумкинлигини ҳис қилиб тер тўкар эканлар, бундан аввало ўзлари фойда кўришади. Оддий оиладан чиққан йигитнинг Осиёда икки бор тенгсиз футболчи деб тан олиниши – бу жуда катта натижадир. Биласизми, энг кучли футболчилар аксар ҳолларда оддий оилалардан чиқишади. Моддий томондан тўкинликда вояга етганлар орасида бу даражага кўтарилганларни билмайман. Оддий оила фарзандлари эса футбол орқали кўп нарсага эришиш мумкинлигини сезган ҳолда ишлашади. Бу гап нафақат футбол, балки спортнинг бошқа оммабоп турлари – бокс, кураш, дзюдо, самба билан шуғулланадиганларга ҳам тегишли. Спорт улар учун аҳволини ҳар томонлама яхшилаб олиш йўлида фақат восита саналади. Мен буни тўкин ҳаёт учун берилган йўлланма деб ҳам аташим мумкин. Жепаровни клубга таклиф қилиш билан бошқаларга гўё шундай демоқчиман: кўринглар, у сизларнинг ичингизда, сизлар билан бирга ишлаяпти, бирга овқатланяпти, бирга дам олмоқда. Энг асосийси, Сервер ҳар доим ўзини жуда сипо тутади. Уни четдан кузатиш жуда ёқимли. Жамоамиздаги ёшлар Жепаровдан ўрнак олишса, бундан фақат хурсанд бўламан холос. Боз устига у ҳақиқий оилапарвар инсондир. Серверни жамоага таклиф этиш имкони борлигини билган заҳотим уни қўлдан чиқариб юбормасликка ҳаракат қилдим. Шукрки, бу ҳаракатларим зое кетмади. Майли, у олдингидек ўйинларини бошидан охирига қадар ўтказмасин, аммо майдонга тушган пайтда жамоадошлари у билан бирга эканликларини ҳис этган ҳолда ўз кучларига бўлган ишончни яхшироқ туя бошлайдилар. Бу шунингдек, ўйинни томоша қилиш учун кирадиган мухлисларга завқ бағишлайди. Бекободлик ишқибозларни бу масалада омади кулган, десам ҳам бўлаверади. Чунки «Металлург»да Жепаров ва унга ўхшайдиган ҳақиқий профессионаллар тўп суришяпти.\nБекободни 2,5 соат ичида айланиб чиқса бўлади. Мана шундай кичик шаҳарнинг жамоасида ўз ишининг ҳақиқий усталари тўп сураётгани – бу катта натижа. Ўтган йилдан бошлаб ёш болаларнинг жамоамиз иштирокидаги машғулотларни бошқача иштиёқ билан кузатишаётганига гувоҳ бўляпман. Ўз навбатида уй ўйинлари чоғида стадион мухлислар билан тўляпти. Тўғри, биз бу масалада Наманган, Қашқадарё ёки Андижон билан беллаша олмаслигимиз мумкин. Аммо Бекободдек кичик бир шаҳарда маҳаллий жамоа ўйнар экан, уни қўллаш учун ҳатто кичик ёшдаги болалар келаётганини кўриш мени хурсанд қиляпти. Саша Лобанов, Сервер Жепаров, Камолиддин Тожиев каби футболчиларни майдонда кўриш ҳар қандай томошабинни қувонтирмасдан қолмайди. Бундай ижрочиларнинг клубга таклиф қилиниши маҳаллий болалар ва ўсмирларни руҳлантиряпти.\n- Ўзбек футболчилари орасида четга йўл олган ҳолда легионер сифатида тўп сураётганлари етарли даражада кузатилади. Аммо негадир ўзбекистонлик мураббийларнинг хорижда ишлаши масаласида бундай дейиш амримаҳол. Сизнингча, нега шундай ҳолат юзага келган?\n- Жуда қийин савол бердингиз. Шу боис бунга қандай жавоб қайтаришни ҳам билмайман. Агар номма-ном санаб чиқиб, кимларнидир ёдимдан чиқариб қўйсам мени нотўғри тушунишлари тайин. Бизда ҳам бемалол хорижда ишлаши мумкин бўлган икки-уч нафар етук мутахассис йўқ эмас. Бироқ четда ишлаш осон эмас. Қолаверса, чет мамлакатларнинг футболидаги фарқ ҳам бор. Масалан, Россия биринчилигининг савияси Европа ғарбидаги мамлакатлар чемпионатларидан яққол ажралиб туради. Менинг бу борадаги фикрим шундай: агар клубларимиз Осиё майдонларида яхши натижа кўрсатишадиган бўлса, ўз-ўзидан мураббийларимизга ҳам четдан таклифлар келиб тушиши тайин. Яна қайтараман: алоҳида исм-шарифларни тилга олмоқчи эмасман. Балки кимларгадир шу пайтга қадар четдан таклифлар бўлиб, аммо қайсидир сабаблар туфайли буни қабул қилмаганлари бор бўлиши мумкин. Эҳтимол, масаланинг моддий ёки бошқа томонлари уларни қаноатлантирмаган бўлиши мумкин. Бундай пайтда кўп нарса клубларимиз ҳамда терма жамоамизнинг рейтинглардаги ўрнига боғлиқ бўлади. Рейтингларда юқори ўринларга кўтарилишни уддалаш мумкин, деб ҳисоблайман. Буни амалга ошириш учун маълум вақт талаб қилинади. Тўғриси, ўзбекистонлик мураббийларнинг футболчилардан фарқли равишда четда фаолиятини давом эттирмаётганларини кўриш мени ҳам бироз ҳайрон қолдиради. Бу мен учун ҳам жумбоқ. Бу масаланинг обьектив томонлари ҳам бор.\nАгар Англияни мисол тариқасида олиш мумкин бўлса, у ерда маҳаллий мутахассислар хизматига эхтиёж камлигини кўриш мумкин. Россия футболида ҳам легионер мураббийларнинг хизматига бўлган талаб юқори. Бундай мисолларни терма жамоалар миқёсида ҳам кўрса бўлади. Қатор мамлакатларнинг бош жамоаларида маҳаллий эмас, балки легионер мақомидаги мураббийлар устозлик қилишмоқда. Албатта, маҳаллий устозларга таянадиган мамлакатлар ҳам йўқ эмас. Мисол учун Германия ёки Португалияда буни кўрса бўлади. Украина борсида ҳам шундай деса бўлаверади. Қатар, Саудия Арабистони футболида маҳаллийдан кўра легионер мураббийларга бўлган талаб юқорилигини ўзингиз ҳам билсангиз керак.\n- Ўзингизга маълум, тез орада Андижон футболининг 55 йиллик юбилейи ўтказилади. Ҳозирда бунга тайёргарлик кетмоқда. Агар тадбирга таклиф олсангиз, меҳмон сифатида иштирок этасизми ёки «Андижон» клубининг собиқ ўйинчиси сифатидами?\n- Менимча, «Андижон» клубининг собиқ ўйинчиси сифатида иштирок этсам керак. Ахир жамоада етти йил ўйнаганман. Бу эса оз муддат эмас.\nПахтакорга карши металург мативация билан уйнамайди. Буни хамма куради ва билади.\n"Металлург" бош мураббийи: "Андижон"нинг ўйинидан кўнглим тўлмади


Боши берк кўчадаги деизм ва атеизм (25-қисм) | Azon.uz - Ахборот-таҳлилий портал\n1568 21:05 23.05.2021\nМавлоно Жалолиддин Румийнинг ҳаёти ва асосий қарашлари (1207-1273)\nТурк-ислом дунёсининг энг машҳур шоир, мутафаккир ва мутасаввифларидан бири ҳисобланувчи ҳазрат Мавлоно 1207 йилда Балх шаҳрида (ҳозирги Афғонистон) дунёга келди. “Мавлоно” сўзи “жаноб” деган маънони билдиради. У зотга “Султон”, “Худовандигор”, “Ҳазрати пир”, “Жалолиддин Румий” сингари нисбатлар берилган.\nОтаси Балхдан чиқиб, узоқ сафардан кейин 1222 йилда оиласи ва яқинлари билан бирга Караманга келди ва бу ерда етти йил яшади. Шундан кейин Кўняга ўрнашди. Кўняга кўчгандан икки йил ўтиб вафот этгач, Мавлоно отасининг мақомини эгаллади, ваъз ва суҳбатларининг шуҳрати Онадўлига ёйилди.\nМавлоно 1244 йилда Кўняда Шамс Табризий билан учрашди. Ҳаётидаги муҳим бурилиши нуқтаси бўлган ушбу учрашувдан кейин унинг учун тасаввуфда яп-янги палла бошланди. Асарлари ўнлаб хорижий тилларга ўгирилди, дунёнинг тўрт тарафида миллионлаб инсон унинг ихлосмандига айланди. Фикрлари, қарашлари, шеърлари, таълимотлари юзлаб мутафаккир ва шоирга илҳом манбаи бўлиб хизмат қилди.\nШамс Табризий билан танишганган кейин Мавлононинг ваъз ва суҳбатларни тўхтатиб қўйгани Кўняда эътирозларга сабаб бўлди. Шу сабабли Табризий бир неча бор шаҳарни тарк этди ва охир-оқибат Шомга кетиб, у ердан қайтиб келмади. Бу даврда Мавлоно “Маснавий”, “Девони кабир”, “Мажолиси сабъа” асарларини битди.\nҲазрат Мавлоно 1273 йилнинг 17 декабрда вафот этди. “Вафотимиздан кейин қабримизни ерда қидирманг, бизнинг қабримиз ориф кишиларнинг кўнгилларидадир”, деган кечада бу дунёни тарк этди. Ўлимидан кейин йиғлашларини истамагани сабабли вафот куни “шаби арус” (“тўй кечаси”) деб аталди.\nМавлононинг тасаввуф ҳақидаги қарашлари ва далилларининг тамали ишқ, севги, важд сингари ҳоллардир. У Аллоҳни қидирган кишига “Маснавий”да шундай хитоб қилади:\n“Эй ўзидан бехабар ғофил! Сен ҳали ҳам қобиқни излаяпсан. Диққат этки, севгилинг жонингнинг ичидадур. Баданнинг моҳияти ҳислар, ҳисларнинг моҳияти эса жондир. Агар сен тандан, ҳислардан ва жондан кечсанг, ҳар доим Уни топасан”.\nҲар ерда, ҳар нарсада Аллоҳни кўрар эди Мавлоно. Унинг ҳужжатларини, борлиги ҳақидаги белгиларни кўрарди.\nДиний тажриба далили\nМавлонога кўра, инсон ички тажрибаси билан Аллоҳга етишиши зарур. Шундай экан, ақлнинг маҳсули ҳисобланувчи фалсафанинг нима иши бор эди диний тажриба соҳасида?.. Кўпгина сўфийларнинг назарида бу саволнинг жавоби ҳечам қийин эмас. Ақлий далилнинг диний тажриба соҳасида қиладиган ҳеч нарсаси йўқ. Бу ерда “ўйла ва топ”га эмас, балки “яша ва кўр”га ўрин бор. Мавлононинг таъбири билан айтганда, “Ёғочоёқ билан юрадиган фалсафанинг ишқ майдонида босиб ўтадиган масофаси йўқ”. Назарий ақл бир қўли билан берганини нариги қўли билан қайтариб олади, изланиш йўлида кетар экан, шубҳанинг эшигини тақиллатади.\n“Ошиқлар жамоатида ўзгача усул амал қилади, – дейди Мавлоно. – Ишқ шароби ўзгача сархушлик олиб келади”.\n“Илмнинг йўли мадрасадан ўтади, ишқнинг макони эса маконсизликдир”.\nИшқ далили (Лайли ва Мажнун)\nМавлононинг асарлари, ҳаёти ва далилларининг манбаи ҳамда ҳадафи уч ҳарфдан иборат сўздир – ИШҚ. Ҳамма нарса ишқдир... Тангри ишқдир... Яратилиш ишқ, инсон ишқдир... Дин ва имон ишқ, ҳаёт ва ўлим ишқдир... Илоҳий ишқ!\nБу ишқни таърифлаш душвор! Сўраганларга “Мен бўл ва билиб ол!” деган эди кўнгилларнинг султони. “Ишқ қуёшдир, қуёшнинг далили унинг ўзидир. Бир далил истасанг, ундан юз ўгирмасанг бас! Мен ишқ борасида нима айтсам айтай, ишққа етганимда айтганларимнинг кифоясизлигидан уялиб қоламан!” деган эди. Шундай деган бўлса-да, ишқни ундан мукаммалроқ ва чиройлироқ таърифлаган чиқмади бугунгача. Унинг “Маснавий”сидан ўрин олган Лайли ва Мажнун қиссаси илоҳий ишқнинг нима эканлигини энш яхши тасвирлаган ажойиб ҳикоядир. Далил қидирганлар учун таъсирчан ва гўзал далил бўла олади.\nҚиссада Мажнунинг исми Қайсдир. Маҳалла мактабида Лайлини кўриб қолиб, унга ошиқ бўлиб қолган. Ошиқ бўлган фақатгина Мажнунми? Йўқ! Мавлононинг наздида коинотда ишқсиз ҳеч нарса йўқ. Ҳар нарса нимагадир ошиқ: балиқ сувга, сув эса балиққа, кеча кундузга, кундуз эса кечага...\nҚайс ва Лайлининг муҳаббатини билиб қолган оилалари уларни мактабга жўнатмай қўйди. Қизга совчиликка боришди, лекин рад жавобини олишди. Шундан сўнг Қайснинг юрагига бир оташ тушди ва уни лов-лов ёндира бошлади.\nНима учун ишқ оташдир? Ишқ ўйинида нима учун азоблар, балолар, изтироблар бор? Чунки буларнинг бари ошиқнинг камолотга етишишига хизмат қилади. Қандай қилибми? Мавлоно ҳамма учун тушунарли қуйидаги ўрнакни келтирган:\n“Қозон қайнай бошлагач, нўхат қозоннинг устига сачрай бошлайди, юзлаб жўшқинликларни намоён этишга киришади. “Нега мени оташга соляпсан, модомики, сотиб олдинг, нега бу аҳволга соляпсан?” дейди нўхат. Уй бекаси эса “Йўқ, оташдан сачраб қочишга уринма, яхшилаб қайна”, дейди. “Сени истамаганимдан, севмаганимдан қайнатмаяпман, сенга таъм кирсин, озиққа айлангин, жонга аралашгин деб қайнатяпман. Бу синов сени хўрлаш учун эмас. Полизда сув ичган, яшилланган эдинг-ку, ўшанда сув ичишинг шу оташга тушишинг учун эди. Тангрининг раҳмати қаҳридан зиёда, шу сабабли кимнидир синаши Унинг раҳматидандир... Балоларга учраб қайна, нўхат, шундай қайнаки, на борлигинг қолсин, на сен қол!”\nДемакки, ошиқнинг камолотга етиши ҳам оташ чамбаридан ўтишига боғлиқ.\nҚайснинг отаси хавотирда... Уни Каъбага олиб бориб, бу ишқ балосидан халос бўлиш учун дуо қилишини истади. Бироқ Мажнуннинг дуоси тамомила тескариси эди:\nЁ Раб! Балои ишқ ила қил ошно мени,\nБир дам балои ишқдан қилма жудо мени...\nОташли қалбнинг бу дуоси Каъбада қабул бўлмас эканми?.. Албатта, бўлур. Шу тариқа Қайснинг ишқи янада оловланди. Бир нуқтага тикилганча дунёдан узоқлашган Қайсда девоналик белгилари намоён бўла бошлади. Ниҳоят, мажнун бўлиб, чўлларга равона бўлди.\nЭнди Лайли бечора Мажнуннинг бутун дунёсини тўлдирган эди. Кўрган, эшитган ҳар нарсаси Лайлига ўхшар, унинг изига эгадек туйиларди. Кунлардан бирида овчининг қўлида кийикни кўриб қолди, унинг кўзларини Лайлининг кўзларига ўхшатгани сабабли жониворни қутқариш учун эгнидаги кийимларини ечиб овчига берди. Тун – Лайлининг сочларини ёйишидир, юлдузлар – унинг тишлари, ой эса табассумидир.\nШундай қилиб, вақт ўтиши билан Мажнун учун бутун дунё Лайли каби кўрина бошлади.\nХўш, нега коинотдаги ҳамма нарса Лайлига айланиб қолди? Чунки севувчи севгани билан боғлиқ ҳар нарсани севади. Айтиб ўтилганидек, башарий севгидан илоҳий севгига ўтиш бор бу қиссада. Охир-оқибат бу севгидан табиатдаги ҳамма нарса, ҳар бир мавжудот насибасини олади.\nМажнун бир кучукни кўриб қолди. Уни қучоқлади, эркалатди. Бир одам кўриб қолиб, кучукнинг ёмонликларини айтиб, Мажнуннинг қилган ишини қоралади. Мажнун эса шундай деди: “Сен суратга (шаклга) қараяпсан. Бу кучук Лайлининг маҳалласини қўриқлайди. Мен у моҳтобнинг маҳалласини қўриқлайдиган кучукнинг бир тукини қанчадан-қанча арслонларга алмашмасман”.\nХуллас, Лайло севгиси атрофдаги ҳамма нарсани қамраб оладиган даражада катталашиб бормоқда ва шу тариқа башарий ишқ илоҳий ишқ сари равона бўлмоқда. Мажнун учун кейинги босқич ўзини Лайли каби ҳис қилиши, у билан маънан бирлашишидир...\nМажнун йўлиққан дард туфайли, севгисидан узоқдалиги учун тўсатдан хасталанди. Дори бериш учун табиб келди. “Қон олишдан бошқа чора йўқ, ифлос қонни чиқариб юбориш учун ҳижома қилиш керак”, – деди табиб. Уста ҳижомачини чақиришди. У келиб, Мажнуннинг қўлини боғлади, ўзи эса қўлига наштарини олди. Мажнун наъра тортди. “Ол пулингни, кет, – деди. – Ўлсам, ўлайин”. Ҳижомачи сўради: “Ўкирган шердан қўрқмайдиган одам ҳижоманинг оғриғидан қўрқяпсанми?” “Вужудим Лайли билан тўла, ичимда Лайлидан ўзгаси йўқ, – дея жавоб қайтарди Мажнун. – Қўрқаманки, сен ҳижома қилаётган маҳал наштаринг бехосдан Лайлига тегиб кетади! Қалби ёруғ ҳар ким биладики, мен ва Лайлининг ўртасида ҳеч қандай фарқ йўқ”.\nЧўл беги Навфалнинг Мажнунга раҳми келарди. Бир куни Лайлини кўриб қолди: қорачагина, кўримсизгина қиз экан. Мажнунга шундай деди:\n– Сен чиндан ҳам телба экансан. Ошиқ бўлгани бошқа бировни топа олмадингми? Менинг жорияларим ичида энг хунуги ҳам Лайлидан ўн баравар чиройлироқ. Хоҳласанг, мени улардан бирига уйлантириб қўяман, бу дарддан қутуласан.\n– Лайли сенинг кўзингга хунук кўринган бўлиши мумкин. Менинг кўзим билан қараб кўр-чи, унда нималарни кўрар экансан, – деди Мажнун.\nҚиссанинг ниҳоясида Лайлининг эри ўлиб, у ҳам чўлларга равона бўлади ва Мажнунинг олдига келади. Бироқ Мажнун Лайлини танимайди, чунки унинг ўзи Лайлига айланган эди. “Сен қандай қилиб Лайли бўлишинг мумкин? Сен Лайли бўлсанг, унда мен кимман? Мен Лайли бўлсам, сен кимсан?” – дейди унга...\nҚиссада ҳикоя қилинган ишқ ҳазрат Мавлоно назарда тутган илоҳий ишқдир. Ҳазратнинг йўли ҳам ишқ йўлидир, башарий севгидан илоҳий севгига ўтган, илоҳий ишққа кўтарилган йўл. Ишққа Мажнуннинг кўзи билан қаралса, Худонинг борлигини исботловчи “ишқ далили”ни кўриш мумкин.\nГўзаллик кўздадир, нарсада эмас... Бир нарсани чиройли кўрсатадиган истакдир, ишқдир. Хоҳламай қаралса, чиройли ҳам хунук кўринади. Шу сабабли Лайли сенинг ўзингга бошқача кўринади, Мажнуннинг кўзига эса бошқача. У ҳолда гўзалга ишқсиз кўзинг билан қарашни бас қил, Мажнуннинг ошиқ кўзи билан боқ...\nдеизм ва атеизм Жалолиддин Румий Илм Махсус\n1173 22:05 10.04.2021


28 июль куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n27 июль 2019, 11:56\nРеспублика Гидрометеорология марказининг хабар беришича, 28 июль куни пойтахтимиз Тошкент шаҳрида ҳаво кам булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 20-22 даража, кундузи 39-41 даража иссиқ бўлади.\nҚорақалпоғистон Республикасида ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 32-37 даража иссиқ бўлади.\nХоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 32-37 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 38-43 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 27-32 даража иссиқ бўлади.\nЯнгиликлар » Ўзбекистон » 28 июль куни Ўзбекистонда кутилаётган об-ҳаво маълумоти


Samsung Хитой бозорида ўз позициясини йўқотишда давом этмоқда\nSamsung компаниясига тегишли маҳсулотлар борган сари Хитой бозорида ўз позициясини йўқотиб бормоқда, деб ёзмоқда The Investor нашри.\nАгар ўтган чорак натижалари бўйича Жанубий Корея компанияси Хитой бозорига маҳсулот етказиб берадиган компаниялар рейтингида умумий 2 фоиз улуш билан 9 ўринни банд этган бўлса, Strategy Analytics прогнозларига кўра мазкур чоракда бу улуш 1,6 фоизгача камайиши кутилмоқда.\nЭнг қизиғи, бундан бор-йўғи бир неча йиллар аввал Samsung компаниясининг Хитой бозоридаги улуши 20%ни ташкил қилар эди. Вақт ўтган сари Хитойнинг Huawei, Xiaomi, Oppo ва Vivo сингари миллий корпорациялари мазкур бозорда ўз мавқеларини мустаҳкамладилар, бунинг натижасида эса Жанубий Корея компаниясининг бозордаги улуши оз муддат оралиғида 10 бараваргача камайди. Юқорида номи келтирилган хитойлик йирик компаниялар эса 66 фоиз бозор улушига эгалик қиладилар.\nШунга қарамай, Samsung смартфон етказиб бериш бўйича жаҳондаги етакчи компания номини сақлаб келмоқда (12 ой ичида 83,3 млн смартфон). Лекин бу ҳодиса узоқ давом этмаслигини бозор тенденциялари кўрсатмоқда.


ИнтерФУТБОЛ :: Кетмоқчи-ю, кетмади\nНафақат Франция чемпионати, балки дунёнинг кўзга кўринган ҳужумчиларидан бири бўлган Александр Лаказетт мана икки йилдирки, «Лион»дан кетиш ниятида. Шу давр ичида у бир қатор рисоладагидек таклифлар олган бўлсада, Лионни тарк этмади. Қуйидаги мақола франциялик тўпурарни қўлга киритолмаган жамоалар ҳақида.\nҚачон харидор бўлган: 2015 йил\nТаклиф баҳоси: 45 млн. евро\nМолиявий «фэйр-плей» қоидаларига амал қилмаганлиги учун трансфер мавсумларидан четлатилган «ПСЖ» жазо муддати тугаши ҳамоно бозор сари отланди. 2015 йил ёз ойларида жамоа таркибни бир қатор ўйинчилар, жумладан, ҳужумкор футболчилар билан кучайтиришни режалаштирганди. Парижликлар Поль Погба ва Александр Лаказеттни нишонга олгандилар. Ўша пайтда улардан кўра жиддийроқ муаммога дуч келган «МЮ» айнан шу футболчиларни кўз остига олиб қўйганди. Ҳар икки харидор ҳам Лаказетт учун 30 млн. евро таклиф этишди. Аммо бу нарх «Лион»ни қониқтирмади. «МЮ»дан фарқли ўлароқ, «ПСЖ» Лига 1нинг энг яхши тўпурарини қўлга киритиш режасидан воз кечмай, музокарани давом эттирди. Президентларнинг ўзаро учрашувида томонлар бир тўхтамга келишди - парижликлар Лаказетт учун 45 млн. евродан воз кечадилар, лекин ҳужумчи яна бир мавсум «Лион»да тўп сурганидан кейин янги жамоасига йўл олади.\nБуни қарангки, деярли нақддек кўринган келишув ҳам амалга ошмади - сўнгги паллада «Лион» соҳиби Жан-Мишель Олес лафзидан қайтиб, бундай сермаҳсул ҳужумчи учун 50 млн. ҳам кам эканини маълум қилди. Охир-оқибат, «ПСЖ» «МЮ» вакили Анхель Ди Марияни сафига қўшиб олди.\nҚачон харидор бўлган: 2016 йил\nТаклиф баҳоси: 40 млн. евро\nКейинчалик Арсен Венгер Лаказеттни ўз жамоасига қўшиб олишга уриниб кўрди. Маълумки франциялик мутахассис ўз юртидаги кўплаб иқтидор соҳибларига катта футбол эшикларини очиши билан донг таратган. Маҳсулдорлиги аввалги мавсумга қараганда бироз пасайиб қолган ҳужумчи эса Францияни тезроқ тарк этиш пайига тушиб қолди. Режани тезроқ амалга ошириш мақсадида Лондонга йўл олиш ҳақидаги хабарни «Твиттер» орқали маълум қилди. Шунингдек, футболчининг Арсен Венгер билан учрашгани тўғрисида маълумот пайдо бўлди. Александрнинг «Лион»даги шартнома муддатини узайтиришдан бош тортганлиги миш-мишларнинг бежиз эмаслигини исботлаётгандек эди. Нима бўлганда ҳам, жамоа розилигисиз 2019 йилнинг ёзигача «Лион»дан кетолмасди. «Арсенал» эса уни қўйиб юборишлари учун «шерлар»га 40 млн. еврони ҳозирлаб қўйганди. Бироқ «Лион»дан рад жавоби берилди. Бу сафар бош мураббий Юбер Фурнье мутасаддилар фикрини баён этди: «Баҳо 50-60 миллионга кўтарилмагунча Лаказетт «Лион»дан ҳеч қаерга кетмайди!». Нарх эса ошмади.\nҚачон харидор бўлган: 2015 ва 2016 йиллар\nФранция ва Англия грандлари таклифини рад этган ҳужумчини Диего Симеоне икки марта Мадридга олиб келишга уриниб кўрди. Аввалига мураббий Лаказеттни Марио Манжукич ўрнига мўлжаллади, кейин Диего Костанинг «Челси»дан қайтиши устида бош қотирди. Бу режа ҳам амалга ошмагач, Симеоне яна Александрни қўлга киритишга ҳаракат қилди. Барча уринишлар зое кетди - мураббий «ҳиндулар» билан сезиларли силжишга эришган бўлсада, «ПСЖ» ва «Арсенал»дек грандлар уддалай олмаган ишни рўёбга чиқаришга «Атлетико» ҳам ожизлик қилди. Боз устига, мадридликлар ҳужумчига камтарона иш ҳақи таклиф этишганди. Барчага рад жавобини берган француз яна «Лион»да қолди.\nТаклиф баҳоси: 70 млн. евро\nЛондоннинг бу жамоаси «топ»лар тоифасидан эмас. Лекин юксак маҳорат соҳибини сафга қўшиб олиш учун ҳар қандай харажатга тайёр эканлиги Англия чемпионатининг молиявий қудратини яққол намойиш этди. Лаказеттнинг розилигини олишга «болғалар» ўтган йилнинг баҳорида киришдилар. Аввалига атиги 30 млн. таклиф этилди. Бу даъвогарлар орасидаги энг паст баҳо эди. Шуни ҳам унутмаслик керакки, ана шу «атиги 30 «лимон» «Вест Хэм» учун рекорд даражадаги трансфер бўларди. Французларни эса бу ҳолат умуман қизиқтирмасди.\nРекорд трансфернинг уларга қандай алоқаси бўлиши мумкин? Хуллас, «Лион» таклифни рад этиб, музокара давом этиши баҳонинг сезиларли даражада оширилиши билан боғлиқ эканига шаъма қилди. Шундан сўнг кўпчилик «Вест Хэм»нинг курашни тўхтатишини тахмин қилишди. «Болғалар» савдони янада қиздириб, июнь ойида «Лион»га 52 млн. евро таклиф этишди. Франциядан келган навбатдаги рад жавоби лондонликларни қаттиқ ранжитди. Славен Билич Лаказетт номини ҳеч қачон тилга олмасликка онт ичиб, аргентиналик Жонатан Кальерини жамоага қўшиб олди. Шу билан биринчи дивизион тўпурари ҳамда «Вест Хэм» ўртасидаги қисса якунига етгандек эди. Бироқ январь ойида «Лион» президенти Лондондан қиймати 70 млн.га тенг бўлган таклиф олиб, яна рад жавоби берганини маълум қилди.\nАфтидан, Александр Лаказетт - «Лион»нинг тенги йўқ ўйинчиси. Ҳар қандай «шер» ҳам қачондир кексаликни тан олиши аниқ. Қолаверса, ҳужумчининг амалдаги шартномаси тобора якунига яқинлашмоқда. У эса ўз маҳоратини бошқа жамоада синаб кўриш орзусидан воз кечолмаяпти. Қани кўрайлик-чи, воқеалар ривожи қандай давом этаркин?\n«Болғалар» савдони янада қиздириб, июнь ойида «Лион»га 52 млн. евро таклиф этишди. Франциядан келган навбатдаги рад жавоби лондонликларни қаттиқ ранжитди. Славен Билич Лаказетт номини ҳеч қачон тилга олмасликка онт ичиб, аргентиналик Жонатан Кальерини жамоага қўшиб олди.\n20:03 Coca Cola Суперлига август сўнгигача марказлашган ҳолатда ўтишига келишилди (0)


Анчелотти “Сити”га қарши жавоб ўйинида ғалаба калити нималигини айтди | Qalampir.uz\nАнчелотти “Сити”га қарши жавоб ўйинида ғалаба калити нималигини айтди\nСпорт\t27 Апрель 18:10 3657\n“Реал Мадрид” клуби бош мураббийи Карло Анчелотти “Манчестер Сити”га қарши жавоб учрашувида ғалабанинг калити яхши ҳимояланиш, деб ҳисоблайди. Бу ҳақда UEFА расмий сайти маълум қилган\n“Биринчи ўйин “Реал” учун яхши бўлмаган натижа билан тугади. Биз тўртта гол ўтказиб юбордик. Яхши ҳимоялана олмадик. Бу ҳисоб қарама-қаршилик тақдирини ҳал қилиши мумкин. Рақиб кучли ва улар буни бугун кўрсата олишди. Биз уларга рақобат намойиш эта олмадик. Яхши ҳимоя финал калити бўлади. Тўртта ҳимоячи билан позицияни ёпиб бўлмайди. Ярим ҳимоячилар ёрдами ҳам керак”, деган “Реал” устози.\nИталиялик мураббийнинг қўшимча қилишича, Бенземани пенальти тепиш ҳуқуқидан маҳрум қилиш ҳақида ўйлаб кўрмаган.\n“Биз якка курашларда ютқаздик ва эътиборлироқ ҳаракат қилишимиз керак эди. Бенземанинг пенальтиси ҳақида гапирадиган бўлсак, бизда пенальти тепувчини алмаштириш фикри бўлмади. Биз Каримга ишонамиз. Барчаси жойида. “Манчестер Сити”жуда яхши ўйнайди. Салбий ҳолат биз тўртта гол ўтказиб юбордик. Ижобий ҳолат эса биз учта гол урдик”, деган Анчелотти.\nМаълумот ўрнида, кеча, 26 апрель куни Европа Чемпионлар лигаси ярим финали доирасида “Манчестер Сити” ўз майдонида Мадриднинг “Реал” клубини қабул қилди ва 4:3 ҳисобида ўта қийин ғалабани қўлга киритди. “Реал” ва “Сити” ўртасидаги жавоб учрашуви 4 май куни Мадриддаги “Сантяго Бернабеу” стадионида бўлиб ўтади.\n03 Июль 12:03 69038\n04 Июль 13:26 61193\n03 Июль 14:19 44660\n03 Июль 09:53 36057\n04 Июль 16:52 35294


ТУМАН ҲОКИМИ ТАДБИРКОР БИЛАН УЧРАШДИ\nҲазорасп туман ҳокими Ўктам Машарипов туманда фаолият олиб бораётган тадбиркорлар фаолияти, яратилган шароитлар билан танишиб, тадбиркорлар муаммоларини тингламоқда.\nБугун ҳам туман ҳокими “Ўзбекистон” маҳалласининг “Гужумзор” кўчасида яшовчи якка тартибдаги тадбиркор Шуҳрат Олланазаров фаолияти билан танишди. Тадбиркор билан суҳбатлашиб, муаммоларини тинглади ва ўз таклиф ва тавсияларини берди.\nМаълумот ўрнида айтиб ўтмоқчимизки, Шуҳрат Олланазаров ўз тадбиркорлигини «Ҳар бир оила-тадбиркор» дастури доирасида кредит олиб, “Ўзбекистон Хитой” савдо уйидан 30 минг АҚШ доллари эвазига кўрпа тикиш учун мўлжалланган ускунани келтириб ўз фаолиятини бошлаган.\nҲозирда бу ерда 12 нафар фуқаронинг бандлиги таъминланиб, катталар ва болаларга мўлжалланган турли катталикдаги кўрпалар тикилиб ички бозорга чиқарилмоқда. Шунингдек, бугунги кунда тадбиркор “Гужумзор” савдо маркази фаолиятини ҳам бошлаб юборган. Савдо марказида турли озиқ-овқат маҳсулотлари арзон нархларда аҳолига етказилмоқда.\nБу эса маҳалла аҳли учун яратилган қулайликдир.


Рим папаси жарроҳлик амалиёти учун касалхонага ётқизилди\n16 май 2022, Тошкент вақти: 14:05\nРим папаси Франциск йўғон ичакда жарроҳлик амалиёти ўтказилиши учун Италия пойтахтидаги касалхоналардан бирига ётқизилди.\nВатикан матбуот хизмати маълумотига кўра, папа Жемелли номидаги клиникада муолажадан ўтмоқда. Бу Францискнинг 2013 йили Рим-католик черкови раҳбари этиб сайланганидан буён илк бор касалхонага ётқизилишидир. Би-би-си қайдича, 2014 йили папа ошқозонида юзага келган муаммолар туфайли бир неча тадбирда иштирок этишдан бош тортганди.\nПапа жарроҳлик амалиётига ётқизилишига оид хабарни Ватикан якшанба куни тарқатди. Шу куни эрталаб 84 ёшли Франциск Авлиё Пётр черкови олдида йиғилган минглаб диндор учун анъанавий ибодат маросимини ўтказган эди. Ваъз чоғида Франциск сентябрь ойида Словакияга, ундан олдинроқ эса Венгрия пойтахти Будапештга сафар қилмоқчи эканини билдирган эди.


Шавкат Мирзиёев Бухородаги жинси шим ва пойабзал ишлаб чиқариш корхонасига баҳо берди\n23:35 24 Январ 2020\n18:59 29.03.2019 Ҳавола олиш\nЎзбекистон президенти Шавкат Мирзиёев Вобкент туманидаги Ekvatorial Chodak group корхонаси фаолияти билан танишди.\nТОШКЕНТ, 29 мар – Sputnik. Ўзбекистон президенти Шавкат Мирзиёев Вобкент туманидаги Ekvatorial Chodak group корхонаси фаолияти билан танишди. Бу ҳақда президент матбуот хизмати хабар қилди.\n“Япония, Италия, Туркия ва Хитойдан беш юздан зиёд замонавий тикув машинаси ҳамда дастгоҳлар ўрнатилиб, йилига 1 миллион 500 минг донагача жинси шим ишлаб чиқариш йўлга қўйилди. Бугунги кунда корхонада 500 нафарга яқин хотин-қиз меҳнат қилмоқда”, - дейилади хабарда.\nУзоқ йиллар фойдаланилмай турган бино Ўзбекистон Ташқи иқтисодий фаолият миллий банкининг 3 миллион доллар имтиёзли кредити ҳамда лойиҳа ташаббускорларининг 2 миллион доллар миқдоридаги маблағи эвазига қайта тикланган.\nПредприятие Ekvatorial Chodak Group в Бухарской области\nДавлати раҳбари технологик жараёнлар билан танишиб, маҳсулотлар сифатини кўздан кечирди. Корхона ишчилари билан мулоқот қилди. Иқтисодий соҳадаги барча чора-тадбирлар, саъй-ҳаракатлардан мақсад халқни рози қилиш, аҳолини, хотин-қизларни иш билан таъминлаш эканини таъкидлади.\nКорхонада кийим-кечакларни бўяш ва уларга қайта ишлов бериш цехи ташкил этилган. Бу вилоятдаги турдош корхоналарга шартнома асосида хизмат кўрсатиш ҳисобига, қўшимча фойда олиш имконини беради.\nЯқинда бу ерда пойабзал ишлаб чиқариш корхонаси ҳам ишга туширилди. Италиянинг замонавий ускуналари ўрнатилиб, йилига 600 минг донагача маҳсулот ишлаб чиқариш имконияти яратилди. Лойиҳа қувватлари тўла ўзлаштирилгач, ишчи-мутахассислар сони қарийб минг кишига етади.\nПрезидент Узбекистана Шавкат Мирзиёев побывал на предприятии Ekvatorial Chodak Group


Олтин олма | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариОлтин олма\nЎтган замонда икки қўшни яшаган экан. Бири бой, лекин бефарзанд, иккинчиси эса бола-чақаси кўп-у, бироқ ниҳоятда камбағал экан.\nБола-чақаси кўп камбағал қўшнининг уйи кеча-ю кундуз шовқин-сурон, тўполон, бағир-буғур бўлиб, бой қўшнисига ҳеч тинчлик бермас экан.\nБир куни бой қўшни камбағалникига чиқиб:\n— Тинчлик берасизларми, йўқми, ейишга овқатларинг йўқ, ҳамма ёқдан қарз бўлиб ётибсанлар-ку, кечаси-ю кундуз уйларингда кулги, шовқин-сурон, бу нима деган гап! — деб дўқ урибди. Шунда камбағал жавоб қайтарибди:\n— Эй, қўшни, бизнинг олтин олмаларимиз бор. Шуларни думалатиб ўйнаб, димоғимизни чоғ қиламиз. Шунинг учун бизнинг уйимиздан кулги аримайди, —дебди.\nБу сўзни эшитган бой қўшни индамай ўз уйига кириб хотинига:\n— Хотин, сандиқни оч, олтинларни ол. Мен уларни заргарга олиб бориб, иккита олтин олма ясатиб келай, сўнгра биз ҳам шод-хуррам бўлиб яшаймиз, — дебди.\nХотини сандиқдан олтинларни олиб эрига берибди. Бой уларни заргарга олиб бориб иккита олма ясатибди. Олмаларни олиб келиб уйида эр-хотин тоза думалатишибди. Бироқ ҳар иккисида ҳеч қандай кулги пайдо бўлмабди. Улар олтин олмани думалата-думалата чарчаб, «энди қандай қилсак биз ҳам кулиб, хурсанд бўлар эканмиз», деб ўйлашибди. Ниҳоят бой яна қўшнисиникига чиқиб сўрабди:\n— Қўшни, биз ҳам олтин олмани эр-хотин жуда кўп думалатиб-думалатиб ҳеч қандай хурсандчиликка эга бўлолмадик. Бунинг сири нимада, айтиб берингиз-чи? — дебди. Қўшниси:\n— Эй, бой бобо, бизнинг олтин олмаларимиз, кулгимиз, бахтимиз мана шу болаларимиз. Биз ҳар куни шулар билан қувонамиз, куламиз, яйраймиз. Натижада қийинчиликларимиз ҳам, қарзларимиз ҳам унутилиб кетади. Булар бизнинг бозоримиз, — дебди.\nБой ўзининг бефарзандлигидан афсусланиб, пешонасига бир уриб, уйига кириб кетган экан.\n← Аввалги Аввалги Ақл билан давлат\nКейинги → Кейинги: Эплик билан сеплик


ЎзА - Суд залидан репортаж: одам савдоси билан шуғулланган 21 ёшли қизга жазо тайинланди (видео)\n04.10.2018 18:50 Чоп этиш версияси\nСуд залидан репортаж: одам савдоси билан шуғулланган 21 ёшли қизга жазо тайинланди (видео)\nТошкент шаҳар Миробод туманидаги Абдулла Авлоний маҳалласида ўтказилган очиқ суд мажлисида ушбу жиноят иши кўриб чиқилди.\nИнсон ҳуқуқини поймол қилиб, эркини чеклашдек мудҳиш иллат – одам савдоси замирида чиркин бойлик орттиришдек мақсад яширинган. Ҳар йили миллионлаб одамлар бу иллат домига илинади. Аммо одамфурушларнинг алдов, зўравонлик йўли билан ёшлар ва аёлларни ўз гирдобига тортаётгани, ачинарли.\nТан олиш керакки, дунё миқёсида тобора долзарб муаммога айланаётган одам савдоси муаммосидан мамлакатимиз ҳам холи эмас. Мазкур муаммонинг олдини олиш, унга қарши курашиш, одам савдоси жабрланувчиларини ҳар томонлама ҳимоя қилиш борасида бир қатор амалий саъй-ҳаракатлар қилинмоқда.\nТошкент шаҳар Миробод туманидаги Абдулла Авлоний маҳалласида ўтказилган очиқ суд мажлиси айни йўналишда жиноят содир этган фуқарони тўғри йўлга бошлаш мақсадида ташкил этилди.\nК.И. ўзи таниш бўлган ёки эндигина танишган хотин-қизларнинг ишончига кириб олгач, катта пул беришни ваъда қилиб, уларни Қозоғистон Республикасига ишга юбориш билан шуғулланиб юрган. Унинг бу ишларида ижтимоий тармоқлар жуда қўл келган. Ўзи топган қизларни “Александра” исми билан реклама қилиш билан ҳам шуғулланган.\n“Қинғир иш қирқ йилдан кейин ҳам билинар”, деганларидек, одамларнинг ишончини суиистеъмол қилиб “жонли” товарларнинг ортидан мўмай даромад топишни одат қилиб олган қизнинг қилмиши ошкор бўлди.\nХотин-қизларнинг баъзилари ҳатто ўз хоҳиши билан, мамлакат ташқарисида қандай иш қилишини билиб бунга рози бўлган. Ақли, эс-ҳуши жойида одам ўз танасини сотиш эвазига пул топишдан кўра, ҳалол меҳнат қилиб ризқ ейиш ва оила тебратиш ҳақида ўйлайди. Қарс икки қўлдан чиқади.\nТошкент шаҳар Жиноят ишлари бўйича Миробод туман суди томонидан эндигина 21 ёшни қаршилаган К.И.нинг оилавий аҳволи, олдин судланмагани, ўз қилмишидан қаттиқ пушаймонлиги ҳисобга олиниб ҳукм чиқарилди.\nФуқаро Ўзбекистон Республикаси Жиноят кодексининг 135-моддаси 3-қисми “г” банди билан айбдор, деб топилиб, уч йил ишлаган даромадидан ҳар ойда давлат ҳисобига 20 фоиз тўлов тўлаши лозимлиги белгиланди.


шеърияти ва адабиётининг асосчиларидан бири Абдулҳамид Сулаймон ўғли Чўлпоннинг биринчи марта инглиз тилига таржима қилинган «Night and Day» ... адабиётининг ноёблигини исботлаб берди. Кристофер Форт фикрига кўра, Чўлпон ўзбек адабиёти ривожига муҳим ҳисса қўшган, чунки сатира ва элегия ...\nёш таржимон Кристофер Форт ўзбек адиби Чўлпоннинг «Кеча ва кундуз» романи АҚШда инглиз тилида нашрдан чиққанини маълум қилди.Кристофер Форт ўзининг фейсбукдаги саҳифасида китобнинг ...\nСулаймон ўғли Чўлпон! Шоир, ёзувчи, публицист, драматург, таржимон, курашчи, истиқлолчи!.. ХХ аср(бошидан)да Чўлпондан улуғроқ ижодкор, маърифатпарвар, юртпараст, ... (тақводор, яхши эътиқодли одам) уч зиёли (мен ҳам борман) олдида «Чўлпон эътиқоди бузуқ одам бўлган», деди. Аввало у «мулла»га бундай ҳукм ...\nўтамиз, 29 август куни Наби Жалолиддиннинг яна бир тарихий асари — Чўлпон ҳақидаги «Тегирмон» романи китобининг тақдимоти бўлиб ўтганди. Телеграм-каналнинг ...\nЎзбекистон ёзувчилар уюшмаси биносида ёзувчи Наби Жалолиддиннинг Чўлпон ҳақидаги «Тегирмон» номли тарихий китобининг тақдимоти бўлиб ўтди.Тақдимот ... ёзувчилар уюшмаси раисининг биринчи ўринбосари Минҳожиддин Мирзо, Чўлпоннинг жияни Шарифахон ая, Чўлпоншунос олим, академик Наим Каримов, ...\nда Ўзбекистон ёзувчилар уюшмаси биносида ёзувчи Наби Жалолиддиннинг Чўлпон ҳақидаги «Тегирмон» номли тарихий китобининг тақдимоти бўлиб ўтади. ... ёзувчи ва шоир Наби Жалолиддин қаламига мансуб, Абдулҳамид Чўлпон ҳаёти ва ижоди ҳақидаги «Тегирмон» романи китоб ҳолида нашрдан чиққани ...\nўзбек шеъриятида ҳам яхшигина инқилоб юз берган дейиш мумкин. Чўлпон янгича шеъриятга асос солган. Абдулҳамид Сулаймон ўғли Чўлпон ҳақида ... эмас, айнан ўтган аср адабиётига мурожаат қилишни танлади ва Чўлпоннинг «Кеча ва кундуз» романини инглиз тилига таржима қилди. Ушбу ...\nёзувчи ва шоир Наби Жалолиддин қаламига мансуб Абдулҳамид Чўлпон ҳаёти ва ижоди ҳақидаги «Тегирмон» романи китоб ҳолида нашрдан чиқди. Фото: «Xabar.uz» «Чўлпон» нашриёт-матбаа уйида нашрга тайёрланган ... кишиларининг ҳаёти ҳақида ҳам сўз боради. Мавзуга доир:Янги давр Чўлпонни соғинмоқда. Нега унинг юбилейи нишонланмаяпти? «Тегирмон» романи ...\nФорт ўзбекнинг жасоратли шоири ва ёзувчиси Абдулҳамид Сулаймон ўғли Чўлпоннинг «Кеча ва кундуз» («Night and Day») асарини инглиз тилига таржима ... бу таржима шоирнинг 120 йиллик юбилейига муносиб туҳфадир. Айниқса, Чўлпонга Ўзбекистонда Президент даражасида эътибор берилаётган бир пайтда ...\nзамонавий аттракционлар ташкил этилади. Абдулла Қодирий ва Чўлпон номидаги кутубхоналар, Нуронийлар маскани қурилади. Бу ҳақда Президент ... мактаблари билан ҳамкорлигини йўлга қўйиш, Абдулла Қодирий ва Чўлпон ижодини ёшларга чуқурроқ ўргатиш зарурлигини таъкидлади. Аҳолининг ...


Лицензиясиз хонандалар тўйхонага киритилмайди\nС начала работы biznes-daily.uz 8 006 356\nГлавная "ISTE'MOLCHI" Лицензиясиз хонандалар тўйхонага киритилмайди\n“Ўзбекконцерт” давлат муассасаси директори Одилжон Абдуқаҳҳоров журналистлар билан мулоқотда қўшиқ матни, оҳанги ва клип масалаларига ойдинлик киритар экан, “Энди нафақат қўшиқлар матни, балки клиплар ҳам эфирга чиқмасидан олдин Бадиий кенгаш кўригидан ўтади”, деб айтди.\nМуассаса раҳбарининг билдиришича, Бадиий кенгаш таркиби 15 кишидан иборат бўлиб, ҳафтада бир марта чақирилади. Клип олишни режалаштирган хонандалар ҳам олдиндан унинг сценарийсини кенгашга тақдим қилиши мумкин.\nОдилжон Абдуқаҳҳоровнинг қайд этишича, ўтган йилда концертлар ва томоша тадбирларини ташкил этиш эксперт комиссияси томонидан 26 марта йиғилиш ўтказилган. Натижада бир марталик концерт-томошага 610 та рухсат берилган, 28 та мурожаат эса рад этилган. Сценарийларнинг ғоявий жиҳатдан сустлиги уларни рад этишга асосий сабаб бўлган. Шунингдек, бир қатор эстрада хонандаларига берилган лицензиялар тўхтатилган.\n“Ўзбекконцерт” давлат муассасасининг лицензиялаш бўйича бош мутахассиси Эшқул Ҳакимов хонандаларнинг лицензияси тугатилиши сабабига ойдинлик киритди.\n– Лицензия битими ва шартлари бузилган, яъни санъаткор одобига риоя этмаган, давлат тадбирларидан бош тортган, маънавиятимизга зид қўшиқлар яратган, кийиниши, кўриниши, хатти-ҳаракатлари беъмани, маданиятимизга зид бўлган ҳолатларда хонандаларнинг лицензияси олиб қўйилади, – деди Э.Ҳакимов. – Масалан, Жаноб Расулга Бадиий кенгаш рухсати билан лицензия берилган, бироқ лицензия шартларига амал қилмагани, икки марта огоҳлантириш олгани учун бир ойдан кейин олиб қўйилган. Қўшиқлари матнига шоирлар Ботиржон Эргашов, Азиз Бектурдиев томонидан тузатиш киритилган. Яна зид ҳолатлар кузатилгач, қайта берилган лицензия ҳам олиб қўйилди.\nАйни пайтда “Ўзбекконцерт”нинг 14 та ҳудудий бўлими мавжуд. Улар лицензия олишга даъвогар санъаткорларнинг рўйхатини шакллантиради, лицензия олгандан кейин эса назорат қилади. Бу йил тегишли тартиб-қоидаларга амал қилмагани учун Бунёд Саидов, Азиза Ниёзметова, Шаҳноза Отабоева, Шароф Муқимов, Хадича Қурбонова, Шерали Бекмуродов, Дилмурод Султонов каби хонандаларнинг лицензияси олиб қўйилган.\nМутахассисларнинг таъкидлашича, лицензиясидан маҳрум бўлган хонанданинг тўйларга чиқишга ҳақи йўқ. Айнан тўйларга чиқиши мумкин эмаслигини билиши учун ҳам муассаса томонидан лицензияси тўхтатилган хонандалар ҳақида оммавий ахборот воситалари орқали маълумот берилади. Мабодо, лицензияси бўлмай туриб ҳам тўйга чиқса, бу борада “Ўзбекконцерт”, Давлат солиқ қўмитаси ҳамда Ички ишлар вазирлиги ҳамкорлигида ишлаб чиқилган қўшма чора-тадбирларга кўра, биринчи марта Солиқ кодексига асосан маъмурий жазо кўрилади. Иккинчи марта ҳам мавжуд тартиб-қоидага риоя этилмаса, Жиноят кодексининг 190-моддасига асосланиб, энг кам иш ҳақининг 75 бараваригача жаримага тортиш чораси қўлланилади.\nШунингдек, лицензияси йўқ санъаткорларни тўйхонасига киритган тўйхона эгаси ҳам бевосита жавобгарликка тортилади.


Руҳларнинг жасаддан чиқиши - Hidoyat.uz\nАсосий саҳифа Мақолалар Руҳларнинг жасаддан чиқиши\nЧоп этилди Oktabr 8, 2020 Руҳларнинг жасаддан чиқишиda fikr bildirishni o'chirish\nҚалбларга завқ берар мисли хушхабар,\nЗилол сув етгандек ҳаёт жонланар.\nУшбу ёзилган мисралар ўқувчига роҳатбахш хушхабардек тасалли беради ва ўта чанқоқ одамнинг мусаффо зилол сув ичгандаги жонланишидек инсон руҳиятини жонлантиради. Чунки бу мисраларда мусаффо эътиқод баён қилинган. Мусаффо эътиқод эса, зилол сув чанқаган одамга роҳат бағишлаганидек роҳат бахш этади. Шу маънода ушбу баён қилинган ақидавий масалалар ҳам ўқиган кишининг қалбига тасалли бериб, ҳузур бағишлайди роҳат, руҳиятини озиқлантиради. Руҳ озиқланганда эса, бутун тана роҳатланади. Бу шундай роҳатки, бошқа бирор лаззат унга тенглаша олмайди. Чунки тана озуқалари орқали ҳосил бўладиган лаззатлар ортида машаққатлар туради. Бу роҳат ортида эса англанган сайин хурсанд бўлиш ва кўнгил кўтарилиш юз беради. Ҳа, киши қандай улуғ Зотга банда эканини англаса, бу дунёдаги қийинчилигу машаққатларнинг барчаси тезда ўтиб кетишини тушунса, қилаётган озгина ҳаракатларига қанчалар улуғ мукофотлар ваъда қилинганини ҳис этса, ўзининг нақадар фахру ифтихор қиладиган улуғ обрў-мартабада эканини англайди. “Улуғ тасаввуф олимлардан бири Бишр раҳматуллоҳи алайҳ ушбу шеърни қайтариб юраркан:\nСенинг қулинг бўлмоқлигим ифтихорим, фахримдир,\nМенинг Раббим бўлмоқлигинг шонимдир, шарафимдир”.\nОлимлардан бири “Дунёдаги энг тотли нарсани татиб кўрмасдан ўтиб кетган кишилар дунё аҳлининг энг бечораҳоллари ҳисобланади,” дебди. Шунда ундан: “Энг тотли нарса нима?” деб сўрашибди. У: “Аллоҳ таолони таниш дунёдаги энг тотли нарсадир” – дея жавоб берган экан.\nМатнда баён қилинган мисраларнинг руҳни жонлантириши баён қилинди. Руҳ ҳақида Қуръони каримда бундай хабар берилган:\n(Эй, Муҳаммад!) Сиздан руҳ ҳақида сўрайдилар. Айтинг: «Руҳ фақат Раббимнинг ишидандир». Сизларга эса оз илм берилгандир (Исро сураси, 85-оят).\nЯъни, руҳнинг нима экани фақатгина Аллоҳ таоло биладиган махфий нарсалардан ҳисобланади. Инсонларга бу тўғрисида оз илм берилган, шунга кўра, улар кўп нарсалар ҳақида эшитдик, итоат қилдик, дейишдан ўзга чоралари йўқдир.\nИмом Шоҳ Валиюллоҳ Деҳлавий “Ҳужжатуллоҳил Болиға” китобида “Руҳнинг ҳақиқати” номли алоҳида боб ажратганлар ва ўша бобда қўйидагиларни ёзганлар: “Руҳ тўғрисида идрок этиладиган нарсаларининг энг биринчиси шуки, у тирик жонзотлардаги ҳаётнинг асосидир. Жонзотлар руҳ пуфланиши сабабли тирилиб, унинг ажралиши сабабли ўладилар”.\nСаҳоба ва уламолар руҳ масаласида бирор фикр айтган бўлсалар, улар бу борада, албатта, бирор далилга асосланиб айтган бўладилар. Зотан, руҳ масаласи ғайб оламидир. Бу борада инсоннинг ақли ноқисдир.\nШунингдек, олимлар руҳ масалаларини чуқур шарҳ қилмаганлар. Чунки аксар халойиқ руҳоният оламини билмаслар. Ҳар киши ҳам руҳониятни (яъни, руҳий олам ишларини) фаҳм қилмоққа қодир эмас. Шунинг учун руҳ хусусида келган қатъий далилларни келтирамиз:\nРуҳлар 4 хил бўлади:\nАвлиёларнинг руҳлари. Уларнинг руҳлари жасаддан чиқиб, мушк ва кофур суратини касб этадилар. У зотларнинг руҳлари жаннатда бўлади, у ерда еб-ичиб, неъматлардан баҳраманд бўладилар. Кечаси тушганда эса, Аршнинг остида осилган қандилларга чиқадилар.\nШаҳидларнинг руҳлари. Уларнинг руҳлари жасадларидан чиққанидан кейин жаннатдаги яшил қушлар қорнида жойлашадилар. Еб-ичадилар ва неъматлардан баҳраманд бўладилар. Бунга Аллоҳ таолонинг қуйидаги ояти далолат қилади:\n«Аллоҳ йўлида қатл бўлганларни ўликлар деб ҳисобламанглар. Балки улар тирик, Раббилари ҳузурида ризқланмоқдалар. Улар Аллоҳ Ўз фазлидан берган нарсалардан хурсандлар…» (Оли Имрон сураси, 169–170-оятлар).\nИбн Масъуд розияллоҳу анҳу Пайғамбар соллаллоҳу алайҳи ва салламдан Аллоҳ таолонинг: “Аллоҳ йўлида ўлдирилганларни асло ўликлар деб ҳисобламанг! Аслида (улар) тирикдир – Парвардигорлари ҳузурида (жаннат неъматларидан) ризқланиб турурлар” ояти ҳақида сўраганлар. У зот соллаллоҳу алайҳи ва саллам: «Уларнинг (шаҳидларнинг) руҳлари яшил қушнинг қорнида, аршнинг остида осилган қандилларда бўлади. Жаннатда хоҳлаган жойига сайр қилиб юради. Сўнг ўша қандилларга яна қайтади», – дедилар. Имом Муслим ривояти.\nИтоаткор ва осий, гуноҳкор мўминларнинг руҳлари. Итоаткор мўминларнинг руҳлари жаннатдаги ҳеч нарсадан баҳрамандлик топмайдилар, лекин жаннатга қараган ҳолда бўладилар. Гуноҳкор мўминларнинг руҳлари ҳавода юради. Бунга далил:\n«Пайғамбар соллаллоҳу алайҳи ва саллам бундай марҳамат қиладилар: «….Итоаткор мўминларнинг руҳларига келсак, жаннат боғларида бўлади–ю, ҳеч нарса емайди ва ҳеч нарсадан баҳраманд бўлмайди. Лекин жаннатга назар солиб туради. Осий (гуноҳкор) мўминларнинг руҳлари эса, ер ва осмон орасида ҳавода бўлади….». Имом Муслим ривояти.\nКофирларнинг руҳлари. Уларнинг руҳлари етти қават ер остида, Сижжийнда бўлади. Уларнинг руҳлари азоб чекади. Бунга далил:\n«Пайғамбар соллаллоҳу алайҳи ва саллам бундай деганлар: «…. Кофирларнинг руҳлари етти қават ернинг остида Сижжийнда қора қушларнинг қорнида бўлади. Уларнинг руҳлари жасадларига муттасил бўлади. Руҳлари азобланганда жасадлари алам чекади. Ҳудди қуёшга ўхшайди, ўзи осмонда, нури ерда». Имом Муслим ривояти.\nШунингдек, киши ухлаганда руҳи ундан чиқади. Шу билан бирга у (руҳ) алам чекса, бадани ҳам алам чекади. Ёки унга бирор роҳат етса, (вужуд) ҳатто жилмайиб, кулади. Бунга Аллоҳ таолонинг қуйидаги сўзи далолат қилади:\n«Аллоҳ жонларни ўлими вақтида, ўлмаганларни эса, уйқуси вақтида олур. Бас, ўлишига ҳукм қилганларини ушлаб қолур, қолганларини маълум муддатгача қўйиб юборур…» (Зумар сураси, 42-оят).\nҲар лаҳзада қанчадан – қанча одамлар жон берадилар. Уларнинг жонини ким олади? Ҳар бир одам кунига маълум муддат ухлайди, ўшанда у ўликка ўхшаб ётади. Шунда унинг жони нима бўлади? Бу саволларга юқоридаги оят жумласида жавоб бор. Жонларни ўлим вақтида ҳам, ухлаган вақтида ҳам оладиган зот Аллоҳдир. Тандан жон чиқиши катта вафот, ухлаганда тана билан жон орасида алоқанинг кучсизланиши кичик вафот дейилади. Чунки ухлаган одамнинг жонини ҳам Аллоҳ таоло олган бўлади. Кимнинг қазоси етган бўлса, уйқусидан қайта уйғонмай, кичик вафоти катта вафотга айланиб қолаверади. Аллоҳ ажали етмаганларнинг жонини қўйиб юборади. Улар белгиланган ажалгача яшаб юрадилар.\nОяти карима ва ҳадиси шарифлар чиндан ҳам ўлимнинг ҳақиқати жасаддан руҳнинг ажралиб чиқишига далолат қилади. Чиндан ҳам руҳ шундан кейин ё азобда, ё неъматда бўлади. Ҳақиқатдан ҳам, руҳнинг ўзи турли хафачилик ва ғамлар билан алам тортади ва тана аъзоларига тааллуқли бўлмаган ҳолда, хилма-хил шодлик ва хурсандчиликлар билан шодмон бўлади. Бу ҳолатлар руҳнинг ўзига хос сифатидир. Руҳга тегишли сифатлар руҳ жасаддан айрилганидан кейин унинг билан қолади. Аъзолар воситаси билан боғлиқ барча сифатлар жасад ўлиши билан то жасадга қайтадан руҳ келгунга қадар фаолиятини тўхтатади. Руҳ қабрда жасадга қайтиб келишигача бу сифатлар ундан узоқлашмайди ва руҳ қиёмат куни қадар кечикса ҳам, бу сифатлар узоқлашмайди. Аллоҳ таоло бандаларининг ҳар бирига нимани ҳукм этган бўлса, Ўзи билгувчи Зотдир.\nЎлимнинг маъноси – бадандан руҳ тасарруфотининг узилиши (кесилиши). Ўлим баданнинг руҳга сабаб бўлишдан чиқиши ва инсон мол-мулки, аҳлу аёлидан узилиб, бу оламга номуносиб бошқа бир оламга тортилиши (ўтиши)дир. Агар бу дунёда уни хурсанд қиладиган ва истироҳатини таъминлайдиган нарсаси бўлса, ўлимдан кейин хасрат-надомати катта бўлади. Агар у бу дунёда Аллоҳнинг зикри билан суҳбат топишда шод-ҳуррам бўлса, ўлимдан сўнг унинг неъмати улуғ бўлиб, саодати камолотга етади. Агар у маҳбуби билан холи қолса, ундан турли тўсиқ ва машғул этадиган сабаблар кесилади. Зеро, дунёнинг ҳамма икир-чикирлари Аллоҳ зикридан машғул этувчидир.\n Ҳофиз Ибн Ражаб. “Шарҳу ҳадис Лаббайкаллоҳумма лаббайк”, 67-бет.\n Абул Муъин ан-Насафий. «Баҳрул-калом». Байрут: «Дорул-кутубул-илмия», 2005, 165-бет.\n Абул Муъин ан-Насафий. «Баҳрул-калом». Байрут: «Дорул-кутубул-илмия». 2005, 166-бет.\n Аҳмад ибн Қудома Мақдисий. «Минҳожул қосидин». Тошкент. «Мовароуннаҳр» нашриёти. 2014, 442, 443-бет.\nКоинотга дахлдор ояти карималар\nРағбат – эзгу ишларга қанот


320. Жаннатнинг энг пастки даражаси – Islom Nuri\n– Эй Роббим, қандай кираман? Ахир одамлар ўз ўринларини эгаллаб Ҳожалари берган марҳаматларни олиб бўлдилар-ку? – дейди.\n– Дунё шоҳларидан бирининг мулкича мулк сеники бўлса, розимисан?- дейилади. У:\n– Парвардигоро, розиман,- дейди.\n– Мана шу ва ўшанча, ўшанча, ўшанча ва ўшанчаси сеники,- дейди. Беш баробар бўлганда:\n– Парвардигоро, розиман,- дейди банда.\n– Сўраганинг ва унинг ўн баробари сеники ҳамда кўнглинг тусаган ва кўзингга ёққан нарса сеникидир, дейди.\n– Эй Роббим, энг баланд мартаба кимларга берилади?- дедилар. Аллоҳ айтади: Шундай зотларга бериладики, уларни Мен Ўзим танлаб олдим, уларнинг кароматларини Ўз Қўлим билан экдим ва унга Ўзим муҳр қўйдим. У неъматларни кўз кўрмаган, қулоқ эшитмаган ва инсоннинг кўнглига келмагандир,- деди. Бунинг тасдиғи Аллоҳнинг Китобидаги: «Улар учун беркитиб қўйилган кўзлар қувончини (яъни охират неъматларини) бирон жон билмас» (Сажда: 17) оятидир (Имом Муслим ривояти).


Sony ва Honda ҳамкорликда электромобиллар ишлаб чиқаришини эълон қилди\nТашкил этилиши режалаштирилаётган қўшма компания электромобилларни режалаштириш, лойиҳалаштириш, ишлаб чиқиш ва сотиш билан шуғулланади. Халқаро бозорда қўшма компаниянинг дастлабки электромобиллари 2025 йилда пайдо бўлади.\nКелишувга кўра, Honda ишлаб чиқариш қувватини тақдим этса, Sony мобил хизматлари платформасини яратади. Sony CES 2020 кўргазмасида электромобиллар билан шуғулланишини маълум қилган эди. Ўшанда компания Vision-S концептини намойиш қилди. 2022 йил январда эса илк автомобилини кўрсатди ва ушбу уринишлар Honda билан ҳамкорликда электромобиллар ишлаб чиқарувчи Sony Mobility Inc компаниясига айланишини эълон қилди.\nКутилишича, мазкур битим Sony компаниясига Hondaнинг соҳа ноу-хауни ўзлаштириш ҳамда глобал дилерлик ва сотувдан кейинги хизмат кўрсатиш бўйича таъминотчилар тармоғидан фойдаланиш имконини беради.\nЎз навбатида, Honda компанияси шериги Sony компаниясининг автомобилни мустақил бошқариш ва кўплаб кўнгилочар ўйинлар имкониятидан фойдаланади.\nМижозлар электромобиль экранида PlayStation 5 консоли учун ишлаб чиқилган видеоўйинларини ўйнай олади.\nҲозирча электромобилларга бўлган талаб у қадар кўп эмас, лекин аста-секин кўпаймоқда. Чунки иқлим ўзгариши бўйича хавотир ва ҳавони ифлослантиришга қарши жорий қилинаётган чекловлар қатъийлашиб бормоқда.\nХабарда таъкидланишича, Япония компанияси автомобиллар яратишда рақобатчиларидан орқада қолмоқда ва энди жадал ривожланаётган автомобиль ишлаб чиқарувчиларга, масалан, Tesla каби илғор компанияларга тенглашиш лозим бўлади.\nКиритилди: 21:42 03.06.2022. Ўқилди: 2661 марта. Фикрлар сони: 1 та.\nУкраинадаги француз қуроллари Россия Федерациясига зар...


2018 йилда корхонага номуайян муддатга лойиҳа менежери лавозимига ходим ишга қабул қилинди. 2020 йилнинг августида у 2021 йилнинг 5 январига қадар вақтинча бош директор лавозимига ўтказилди.\nМуассисларнинг 4.01.2021 йилдаги умумий йиғилиши қарорига асосан уни доимий бош директор лавозимига ўтказишди. Бироқ номуайян муддатга тузилган меҳнат шартномаси муайян муддатга қайта тузилиши мумкин эмас (МК 75-м. 3-қ.).\nМеҳнат шартномаси номуайян муддатга тузилган ходимни доимий муддатли ишга ўтказиш қандай расмийлаштирилади?\n– Саволда меҳнатга оид қонун ҳужжатининг нормаси нотўғри талқин қилинган (МК 75-м. 3-қ.). Номуайян муддатга тузилган меҳнат шартномаси ходимнинг розилигисиз муайян муддатга қайта тузилиши мумкин эмас.\nШу тариқа, ходимни меҳнат шартномасини муайян муддатга тузишни назарда тутувчи бош директор лавозимига ўтказиш чоғида унга ўзи розилик билдирадиган шартлар тушунтирилиши керак. Ана шу ҳолдагина уни бошқа ишга ўтказиш мумкин бўлади.\nШу билан бирга ходим билан «лойиҳа менежери» лавозими бўйича меҳнат шартномасини бекор қилиб, «бош директор» лавозими бўйича янги муддатли меҳнат шартномасини тузса ҳам бўлади.


Мактаб энди ёпилмайди\n“Туркистон-Қизилжар-Қўстанай-Кўкшетов” матбуот сафарида юрган туркистонлик ОАВ вакилларининг навбатдаги манзили Қўстанай вилояти, Сарикўл туманида давом этди. Тагил қишлоқ округи, Сўнали қишлоғига борган делегация қишлоқнинг аҳволи билан танишиб, “Сўнали” мактабига ҳам борди.\nБу ерда Туркистон вилояти, Жетисай туманидан бултур кўчиб келган Ақшўлпан Зулпихарова рус тили ва адабиёти фанидан дарс беради. 4 фарзанднинг онаси ўзининг кўчиб келганлигидан афсусланмаслигини билдирди. Оддий ишчи бўлиб меҳнат қиладиган турмуш ўртоғининг ҳам маоши етарли.\nМазкур мактабда ҳамшира бўлиб ишлайдиган Турсуной Сафарова ҳам Жетисай туманидан кўчиб келган.\nШуни таъкидлаш лозимки, "Сўнали" мактабида 41 ўқувчи бўлса, улардан 19 нафари жанубдан кўчиб келган оилаларнинг фарзандлари. Айнан улар ҳисобига мактаб ёпилмай, фаолият юритмоқда.\nБу кенг қамровли ва муҳим сафар Туркистон вилояти ижтимоий тараққиёт бошқармасининг ташаббуси билан уюштирилди. Қўстанай вилояти қишлоқ хўжалиги ва деҳқончилик учун жуда қулай минтақа. Бу ерга кўчиб келган жанубликларнинг ҳаёти билан танишишга келган мухбирлар бир неча туманларни оралашади.\nТуркистон вилояти минтақавий коммуникация хизмати, 2019-08-12, 20:56 48


Бу 1991 йил 30 ноябрдаги “Правда востока“ газетаси. Газетада сўнгги 27 йил ичида ўзбек миллатига берилган ягона сиëсий танлов ҳақи акс этган.\n1991 йил 30 ноябрдаги “Правда востока “ газетаси\nГазета 1991 йил декабрига белгиланган президент сайлови пойгасида қатнашадиган икки номзод ҳақида билги беради. Бу сайловда марҳум президент Ислом Каримовнинг рақиби «Эрк» демократик партияси раиси Муҳаммад Солиҳ бўлган эди.\nНархи ўша пайт пули билан 8 тийин бўлган бу газетада ҳали СССР тарқамаган каби мазмундаги мақолаларни ҳам кўрамиз.\nГазетада чоп қилинган ТАССга оид мақола “Украина мустақиллигини АҚШ тан олиши ëмон оқибатларга сабаб бўлишидан” огоҳ қилади.\nАйни саҳифада Қирғизистон ССР бош вазири Насридин Исановнинг авиаҳалокат оқибатида 29 ноябрь куни ҳалок бўлгани хабари чоп қилинган.\nСаҳифа бошида эса СССР парламенти қуйи палатаси СССР Давлат банкига СССР Молия вазирлиги учун 90 миллиард сўм (совет сўми) ажратишга изн бергани ëзилади.\nЎша куни Москвада чоп қилинган «Независимая газета»си эса «Совет империяси ўлди” сарлавҳани манжетга чиқарди.\nАйни газетада Литвадаги КГБ жосуси бўлган сиëсатчилар сазойи қилингани ва арман-озари чегарасида отишмалар тинмаëтгани ҳақида ҳам ëзилади.\nГазетада 30 ноябрь куни Москвадаги бўшаб қолган озиқ-овқат дўкони устига ГКЧП тарафдорлари қизил байроқ тикиб, унга “ГКЧП тирик. Ура!” деган ëзувни ëзгани билан боғлиқ ҳодиса ҳақида ëзилади.\nЭслатиб қўямиз, 1991 йил 30 ноябрида магазин устига қизил байроқ осиш шу кунларда Тошкентда ИШИДнинг қора байроғини осиш билан тенг оқибат касб қилган.\ndata-title="1991 йил 30 ноябрь куни матбуот нималарни ëзган эди?" data-description="<p>Бу 1991 йил 30 ноябрдаги “Правда востока“ газетаси. Газетада сўнгги 27 йил ичида ўзбек миллатига берилган ягона сиëсий танлов ..." data-image="https://eltuz.com/wp-content/uploads/2016/01/rasm972.jpg" data-url="https://eltuz.com/dokument/2137/" data-services="facebook,odnoklassniki,twitter,telegram" data-counter="ig">\nМактаб директори: Ҳоким мендан катталарни ҳам урди, шунга жим турдим\nСирдарё вилоятининг Сайҳунобод тумани ҳокими Носиржон Эгамбердиев калтаклаган мактаб директорларидан бири «Элтуз» нашрига интервью берди. Унинг сўзларига кўра, муштумзўр ...\n8 декабр 2020\nНавоий вилоятининг Хатирчи туманида жасади 6 ноябрь куни катта ариқдан топилган 55 яшар фермер Музаффар Муҳаммадиевнинг яқинлари у туман ...\nЎзбекистонда «Мардикорлар касаба уюшмаси»ни тузгани учун 10 йилу 8 ойга озодликдан маҳрум этилган Фахриддин Тиллаев 12 май куни озод ...


«ОЗОДЛИК» Ҳабибулла ОҚПЎЛАТОВ ҲАҚИДА – Huquqbon\nҲабибулла Оқпўлатовнинг ахволи қандай?\nОлмалиқ шаҳридаги 64/45- жазони ижро этиш муассасасида сақланаётган Ўзбекистон инсон ҳуқуқлари жамияти фаоли Ҳабибулла Оқпўлатовнинг саломатлиги ёмонлашган. Бу ҳақда Озодлик радиосига яқинда Ҳабибулла Оқпўлатовни қамоқда кўриб қайтган ўғли Йўлдош гапириб берди:\n–Дадам битта оёғининг тиззасигача музлаб, ҳеч нарсани сезмай қолганини айтди. Кўзлари ҳам яхши кўрмай қолган, тишлари тўкилиб кетган. Бир ўнтача тиши қолган, холос,-дейди Йўлдош.\nУнинг айтишича, Ҳабибулла Оқпўлатов қамоқхона назоратчиларининг унга қилаётган муносабатидан шикоят қилган:\n–Худди чет элдан келган одамга қилган одамга муомала қилгандай муносабатда бўлишади, дейди. Сен унақасан, бунақасан, сен тузумни алмаштирмоқчи бўлгансан деб, доим ниқташар экан. Худди диний айбловлар билан қамалган диндорларга муомала қилишгани каби, –деди Йўлдош.\nУнга кўра, бундай муносабатлар бежиз қилинмаётир. Чунки дадаси аллақачон жазо муддатини ўтаб бўлган, бироқ Ҳабибулла Оқпўлатовга қамоқхона ички қоидаларини бузганлик айби қўйилиб, янги суд ҳукми билан жазо муддати қўшиб бериляпти. Ва ҳозир ҳам, дейди Йўлдош, дадамга учта асоссиз қоидабузарлик айби қўйилган:\n–Биринчи нарушение, қаторда тўғри юрмадинг, деб қўйган. Иккинчисида соқолинг олинмаган деган, учинчисида эса ётадиган каравотингни тагидан сигарет кули топдик, деган.\nВаҳоланки, дадам битта оёғининг тиззадан пастини ҳис қилмай қолган. Бундай одамга қаторда тўғри юрмадинг, деган айбни қўйишнинг ўзи мантиқсизликдир,-дейди Йўлдош.\nУнга кўра, дадаси у билан бўлган суҳбатда токи Ислом Каримов ҳокимият тепасида экан, озодликка чиқолмаслигини айтган Ўзбекистон инсон ҳуқуқлари жамиятининг Жиззах вилояти бўлими раиси Бахтиёр Ҳамроевга кўра, сўнгги пайтларда ушбу жамиятнинг қамоқхоналарда қолаётган аъзоларининг саломатлиги ёмонлашгани жиддий ташвиш уйғотади:\n–Ҳозир қамоқхоналарда соғлиғи жуда ёмонлашган Ўзбекистон инсон ҳуқуқлари жамиятининг уч нафар аъзоси ҳақида хабар олдик. Булар жамиятнинг Сирдарё бўлими аъзоси Алишер Караматов, иштихонлик инсон ҳуқуқи ҳимоячилари Норбой Холжигитов ва Ҳабибулла Оқпўлатовлардир.\nЯна бир сафдошимиз, жиззахлик Жамшид Каримов ҳақида 3 йилдан бери ҳеч қандай маълумотга эга эмасмиз. Бундан ташқари Ўзбекистон қамоқхоналарида яна ўнлаб ҳуқуқ ҳимоячилари ҳам оғир шароитларда тутқунликда сақланмоқдалар,-дейди Бахтиёр Ҳамроев.\nЎзбекистон инсон ҳуқуқлари жамиятининг Иштихон туман бўлими аъзоси Ҳабибулла Оқпўлатов 2005 йилда товламачилик айби билан 6 йилга озодликдан маҳрум этилган эди. Ўша йили иштихонлик ҳуқуқ ҳимяочилари Норбой Холжигитов ва Саттор Ризаевлар ҳам қамалган эди. Амнистияга кўра, Ҳабибулла Оқпўлатовдан жазо муддатининг 2 йили олиб ташланди.\nБироқ, жазо муддати тугашига 8 кун қолганда 2009 йилнинг 30 сентябрида Навоий шаҳар жиноят ишлари суди уни қамоқхонанинг ички тартиб–қоидаларини бузганликда айблаб яна 3 йилга озодликдан маҳрум этди.


4 июль, 2019, 18:56\nЎзбекистон чемпионати бошланди.\nЖорий йилнинг 1 июлидан шахмат бўйича эркаклар ўртасида Ўзбекистон чемпионати (Олий Лига) баҳсларига старт берилди. Мукофот жамғармаси 25 млн сўмни ташкил этувчи мазкур мусобақа 13 турдан иборат бўлиб, унда Ўзбекистоннинг энг кучли 13 шахматчиси ўзаро дона суришмоқда. Бу ҳақда Ўзбекистон шахмат федерацияси матбуот хизмати хабар бериб ўтди.\nХалқаро Шахмат Академияси биносида ўтказилаётган баҳсларда Нодирбек Абдусатторов, Марат Жумаев, Жавоҳир Синдаров, Саидали Юлдашев, Нодирбек Ёқуббоев каби Халқаро гроссмейстерлар ғолиблик учун кураш олиб боришмоқда.\nЧемпионатга 14 июль куни якун ясалади ва ғолиб ҳамда совриндорлар тақдирланади.


«Женоа» президенти: «Шомуродов «Юве»да? Бу борада қароримиз қатъий»\nЯкшанба, 10 Январ\n«Женоа» клуби президенти Энрико Прециози calciomercato.com мухбирининг «Ювентус» Элдор Шомуродовга қизиқаётгани ҳамда Кевин Стротман Генуяга келиши мумкинлиги ҳақидаги саволига жавоб қайтарди.\n«Ҳозирги вазиятимизда таркибни фақат кучайтирамиз. Қишки трансфер ойнасида ҳеч ким кетмайди, фақат янги футболчилар келишади. Ҳа, Кевин Генуяга келади. Мен уни жуда яхши билганим учун ҳам Стротманнинг жамоамизга келаётганидан хурсандман.\nКлуб хўжайини Шомуродовнинг январда клубни тарк этиши мумкинлигини навбатдаги марта рад этди: «Бу борада қароримиз қатъий – Шомуродов Генуяда қолади. У ҳеч қаерга кетаётгани йўқ. «Ювентус» билан ҳам расмий ҳеч нарса йўқ», - дея Энрико Прециози сўзларини келтирмоқда calciomercato.com.\nАввалроқ, Генуя клуби хўжайини «Footballnews24.it» мухбири билан суҳбатда ҳам Элдорнинг қишки трансфер ойнасида жамоани тарк этмаслигини маълум қилганди.\nЭслатиб ўтамиз, TuttoSport нашри Элдор Шомуродов А Сериянинг амалдаги чемпиони «Ювентус» сафига ўтиши мумкинлиги ҳақида хабар берганди. Нашрда қайд этилишича, Турин клуби спорт директори Фабио Паратичи жамоа сафида ижара асосида тўп сураётган Альваро Мората ўрнига Шомуродов номзодига қизиққан. Энрико Прециози эса «Юве» раҳбарияти билан яхши алоқада.\nМаълумот учун, ўзбекистонлик 25 ёшли форвард ўтган мавсумда «Ростов»дан «Женоа»га 7,5 миллион евро эвазига ўтганди. Элдор Италия А Серияси жорий мавсумида 11 ўйинда майдонга тушиб, 2та гол ва 2та ассистга муаллифлик қилган. 25 ёшли форвард сўнгги уч ўйинда жамоасининг энг яхши ўйинчисига айланди. Футболчининг генуяликлар билан амалдаги шартномаси 2025 йилга қадар имзоланган.\nЖеноа Элдор Шомуродов\nИбраҳимович: «Имконият бўлса, умрим сўнгигача «Милан»да қоламан»\nА Серия. 7та гол урилган ўйинда «Наполи» «Лацио»дан устун келди\nИбраҳимович «Милан» билан шартномани узайтирди\nА Серия. «Аталанта» Римда дуранг ўйнаб, 3-ўринга қайтди


Кўчмас мулк нархлари ўсиб бораётган ҳозирги вақтда ипотека кредитини олиш анча фойдали – эксперт\nАсосий/Сўнгги янгиликлар/Кўчмас мулк нархлари ўсиб бораётган ҳозирги вақтда ипотека кредитини олиш анча фойдали – эксперт\nНашр қилинган сана: 01.03.2022 14:06\nInfinBANK чакана кредитлаш департаменти директори ўринбосари Анвар Караханов\nКўчмас мулк, хоҳ у кўп қаватли уйдаги квартира бўлсин, хоҳ ҳовли бўлсин, ўн йилдан ортиқ вақтдан бери ўзбекистонликларнинг сармоялари рейтингида етакчилик қилиб келмоқда. Бунинг сабаби, эҳтимол, халқимизнинг менталитетидадир: биз ўз уйимизга эга бўлишга ғарбликлардан кўра кўпроқ аҳамият берамиз. “Ижара ўрнига ойлик ипотека тўлаш мумкин бўлган бир вақтда, нега ижарада турибсан” – бундай маслаҳатларни ҳамма ёқда эшитиш мумкин.\nҲақиқатан ҳам 2022 йилда кўчмас мулкка сармоя киритса арзийдими? Қандай қилиб фойдали ипотека олиш мумкин? Бу ҳақда InfinBANK чакана кредитлаш департаменти директори ўринбосари Анвар Караханов маълумот беради.\nДарҳақиқат, кўчмас мулк, гарчи энг ликвидли бўлмаса ҳам, Ўзбекистондаги энг барқарор сармоядир. Шаҳарларнинг юқори урбанизацияси, кўп қаватли уйлардан иборат янги туманлар қурилиши, кўчмас мулк турларининг кўпайиши қулай уй-жой олиш ва инвестиция киритиш учун вариантларни кўриб чиқиш ва танлаш имконини беради. Кўп одамлар ижарага бериш ва қўшимча пассив даромад олиш учун квартира сотиб олишади. Айрим ота-оналар “10 йилдан кейин нархлар икки баравар кўтарилади” деб ўйлаб, олдиндан, фарзандларининг келажаги учун кўчмас мулк сотиб олади. Иккиламчи бозорга алоҳида эътибор қаратилади: "бирламчи" дан фарқли ўлароқ, бундай квартиралар яхши инфратузилмага эга, яшаш учун анча қулай ва шунинг учун уларни ижарага бериш осонроқ.\nБуни статистик маълумотлар ҳам тасдиқлайди. Иқтисодий тадқиқотлар ва ислоҳотлар маркази маълумотларига кўра, январь ойида иккиламчи бозорда уй-жойларнинг ўртача нархи ўтган ойдагига нисбатан 1,4 фоизга ошди (декабрь ойида ўзгармади, ноябрь ойида ўсиш 1,2 фоизни ташкил этди).\nҲудудлар кесимида уй-жойлар нархининг энг юқори ўсиш суръатлари Фарғона (5,2 фоиз), Андижон (5,0 фоиз) ва Навоий (4,5 фоиз) вилоятларида кузатилди, Жиззах (-4,2 фоиз), Сурхондарё (-3,1 фоиз), Наманган (-2,3%) ва Сирдарё (-2,1%) вилоятларида эса, уй-жойлар нархининг пасайгани қайд этилди.\nМутахассисларнинг қайд этишича, Тошкент шаҳрида уй-жойлар нархи 2,4 фоизга ошган. Уй-жойлар нархидаги энг катта ўсиш Мирзо Улуғбек (5,0 фоиз), Миробод (4,5 фоиз) ва Яшнобод (4,3 фоиз) туманларида кузатилган. Пойтахтнинг Учтепа (-1,4%) ва Олмазор (0,7%) туманларида нархлар бироз пасайган.\nНархларнинг бундай суръат билан ўсиши ипотекага уй сотиб олишга янада кучли туртки беради. Қандай қилиб дейсизми? Буни арифметик жиҳатдан ҳисоблаш жуда осон. Масалан, йиллик 22,99 фоизли InfinBANK ипотека кредитида ойлик фоиз тахминан 1,9% га тўғри келади, бу эса республика бўйича кўчмас мулк нархларининг ошиш фоизидан (1,4%) атиги ярим фоизга юқори ва Тошкентдаги кўрсаткичлардан ярим фоизга пастдир.\nИккиламчи бозордаги ипотека кредитлари билан боғлиқ ягона муаммо шундаки, барча банклар ҳам ушбу маҳсулотни, хусусан, бугунги кунда тақдим этмаяпти. Бунда энг фойдали таклифлардан бирини InfinBANK бермоқда: фоиз ставкаси 22,99%, максимал муддат 15 йил, суммаси 65 БҲМ гача, бу ҳозирда 1,755 миллиард сўмга тенг. Бу сизга нафақат квартираларни, балки катта оилалар учун кенгроқ уйларни ҳам харид қилиш имконини беради.\nТеги ipoteka Infinbank


..:: ISLOM.UZ ::.. - НИМА УЧУН ИСЛОМДА ЗАКОТ УЧИНЧИ РУКН ҚИЛИНГАН?\nНИМА УЧУН ИСЛОМДА ЗАКОТ УЧИНЧИ РУКН ҚИЛИНГАН?\t16.05.2008 й.\t*** Нима учун Қуръони Каримда Закот сўзи ўттиз мартадан ортиқ келган бўлса, шундан йигирма еттитасида намоз билан бирга зикр қилинган? Нима учун Пайғамбаримиз соллаллоҳу алайҳи васалламнинг суннатларида Закотга алоҳида эътибор берилган? Нима учун Закотни инкор қилган одам кофир бўлади? Бунга ўхшаган саволларни яна кўплаб бериш мумкин. Аллоҳ таолонинг ёрдами ва тавфиқи ила ушбу «Закот китоби»да шу ва бунга ўхшаш бошқа саволларга ҳам жавоб топишга ҳакракат қиламиз.\nМол ва молиявий алоқалар инсонлар ҳаётида, ижтимоий ҳаётда муҳим ўрин тутишини ҳеч ким инкор қила олмайди. Қайси бир шахс, қайси бир жамият молиявий масалани, яъни, иқтисод масаласини тўғри ҳал этса, катта муваффақиятга эришишини ҳам ҳамма яхши билади. Шунинг учун ҳам, қадимда-ю, ҳозирда бу масала кўпчиликни ўйлантириб келган ва келаётган масаладир. Ҳар ким ўзича турли усулларни қўллаб кўрган ва кўрмоқда ҳам. Баъзилар ўзи ишлаб иқтисодий ҳолатини тўғрилашга уринса, бошқалар ўзгаларни ишлатиб иқтисодини яхшилашга ҳаракат қилган. Учинчи тоифа эса кишилар ўртасидаги иқтисодий тафовутни йўқ қилиш учун бойларни йўқотиш зарур деб қарор қилганлар. Тўртинчилари солиқ миршаби ишни ўз жойига келтириши мумкин, дейдилар. Хулоса қилиб айтганда, бу масалада ҳар ким ўзича фикр-мулоҳаза ва ҳатти-ҳаракат қилган ва қилмоқда.\nЛекин буларнинг ҳаммаси ҳам аввалда энг тўғри йўл, энг муносиб омил бўлиб кўринса ҳам, бора-бора камчиликлари очилиб ўз-ўзидан йўқ бўлиб кетмоқда. Чунки инсонга хос бўлган ҳамма нарсанинг ҳоли шу. Инсон ўз атрофидаги нарсанигина кўради, шу ҳақида фикр юратади, холос. У барча замон ва барча маконлар учун қонун-қоида ишлаб чиқариш имконига эга эмас.\nБу иш фақат Аллоҳ таолонинг ягона Ўзига хос ишдир. Ким Аллоҳнинг таълимоти ила иш кўрса ниятига етади. Аллоҳ ўзининг охирги дини Исломда иқтисодий муаммоларни ҳал қилиш Закот асосида бўлишини кўрсатиб қўйган. Бугунги кун тили билан айтилганда, иқтисодий сиёсатга Закот асос қилиб олинса, сўнгра унга бошқа Исломий-иқтисодий омиллар қўшилса, иқтисодий масала ечилган бўлади.\nАлбатта, ҳақиқий Закот тушунчаси бугунги кунда кўпчилик ўйлайдиганича бойлар томонидан камбағалларга бериладиган уч-тўрт чақа маъносидаги Закот тушунчаси эмас. Ҳақиқий Закот жуда ҳам кенг ва шомил маънодаги тушунча эканинни Аллоҳ хоҳласа келгусида аста-секин тушуниб борамиз.\nАввал айтиб ўтганимиздек, Закот Исломдаги беш рукннинг учинчисидир. Закот Исломий ибодатдир, ақиданинг ажралмас қисмидир. Ким Закотни инкор этса кофир, уни адо этмаса осий бўлади. Закот имкони бор мусулмон одамга Аллоҳ тамонидан амр қилинган муқаддас бурчдир. Мусулмон одам Закотга амал қилар экан, иқтисодий муомала эмас, илоҳий кўрсатмага биноан шаръий ибодат қилади. Шаръий рукнлар тартибида Закот Намоз ва Рўза ибодатлари орасида, Иймон ва Намоздан кейинги Рўзадан олдинги учинчи рукн бўлиб келган. Фиқҳий китоблармизда ибодатлар қисми алоҳида, муомалалар қисми алоҳида баён қилинган бўлиб, Закот ибодатлар қисмида келган.\nЗакотда ибодат маъноси бўлиши билан бирга, улуғ инсоний ғоялар, ахлоқий кўринишлар, руҳий қадриятлар ҳам ўз аксини топгандир. Закотда фақат моддий маъно эмас, балки, маънавий, руҳий, ахлоқий маънолар ҳам ўз аксини топгандир. Закотда Закот берувчига ҳам, Закот олувчига ҳам, улар яшаб турган жамиятга ҳам кўплаб дунёвий ва ухровий фойдалар бор.\nИсломда Закот орқали мол тўплаб хазинани тўлдириш кўзда тутилмаган. Шунингдек, фақир-фуқаро, бева-бечораларга молиявий ёрдам маъноси ҳам кўзда тутилмаган. Булар Закотни татбиқ қилишнинг самараси бўлиши мумкин. Закотдан асосий мақсад инсонни молу-дунёдан устин қилиш, Инсон молу-дунёнинг қули эмас, молу дунё инсоннинг қули эканини таъминлашдир. Исломда аввал Закот берувчи шахс ҳақида сўз кетади. Бой одам Закот бериш билан атрофлича покланиши, гуноҳлари ювилиши, охиратда олий даражаларага эришиши ҳақида сўз кетади. Закот бериш орқали мусулмон жамиятидаги иқтисодий жиҳатдан бақувват барча кишилар бахиллик балосидан покланадилар. Қайси бир жамиятда бахиллик бўлса, қайси бир шахсда бахиллик бўлса оқибати ёмон бўлиши ҳаммага маълум. Бу муаммони ҳал қилиш учун энг тўғри йўл Закотдир. Бошқа йўллар бахиллик муаммосини ҳал қила олмаслигини инсоният тарихи очиқ-ойдин кўрсатди. Закот орқали бахиллик балосидан қутилган шахсга ва жамият бошқа иқтисодий масалаларни ҳам жуда осонлик билан ҳал қиладилар. Шу йўл билан жамиятдаги ҳар бир иқтисодий имконияти бор шахс ва томон жамият фойдаси учун молу-дунё сарфлашга ўз ихтиёри билан доимо тайёр бўлиб турадиган бўлади.\nЗакот бериш бой киши томонидан Аллоҳ берган неъматга шукр қилиш ҳамдир. Имом Ғаззолий раҳмутуллоҳи алайҳ: «Аллоҳ таоло Ўз бандасига жон неъмати ва мол неъмати бергандир. Бадан ибодатлари жон неъматининг шукридир. Молиявий ибодатлар мол неъматининг шукридир», деганлар. Демак, Закот ибодати туфайли Закот берувчи шахс ўзининг ихтиёридаги молу-дунё Аллоҳ томонидан берилган неъмат экани, у эса бу молу-дунёга вақтинчалик соҳиб бўлиб турганини тушуниб етади. Шунинг учун у қўлидаги молу дунёни Аллоҳ кўрсатган ҳалол-пок йўлларга сарфлашга ўтади. Бу эса иқтисодда энг муҳим омиллардан биридир. Ҳар бир шахс. Ҳар бир жамият учун иқтисодий муаммоларни ҳал қилишда зарур омилдир. Ҳозирги кундаги кўплаб иқтисодий муаммолар айнан ушбу омилларнинг етишмаслигидан келиб чиқаётгани ҳеч кимга сир эмас.\nШундай қилиб, Закот мулкдор тарафнинг қалби, шахси покланиб, маънавий, руҳий томондан ўсиб боришига сабаб бўлади. Бундай шахс бировнинг ҳақига кўз олайтирмайдиган, ўзининг молиявий бурчларини ўрнида адо этадиган, ўз ватандошлари ва жамияти учун керакли сарф-харажатни чин қалбдан, оғишмай кўтарадиган бўлади. Бой инсон вақтида Закотни бериб бораркан, ўз ватандошларига, жамиятига, ватанига ва бутун инсониятга меҳри-шафқати, ҳурмати-эҳтироми ва севги-муҳаббати ҳам зиёда бўлиб боради.\nЗакот нафақат Закот берувчининг шахсини, балки унинг молу-мулкини ҳам поклаб, сайқаллаб, зиёда бўлишига сабаб бўлади. Ислом таълимоти бўйича мол нисобга (Закот берадиган миқдорга) етгандан кейин унинг ичида Закотга ҳақдорларнинг моли пайдо бўлади. Яъни, бировнинг ҳаққи аралашади. Ўша бировнинг ҳаққи чиқарилиб берилмагунча мазкур мол пок бўлмайди. Ўзининг ҳалол молига бировнинг ҳаққини - ҳаром молни қўшиб олгандек бўлади. Аллоҳнинг амрига бўйсуниб, Закотни чиқариб берилсагина ўша мол пок бўлади.\nИслом жамиятидан бошқа жамиятларда бу тушунча асло бўлиши мумкин эмас. Замонамиздаги кўпгина молиявий муаммолар айнан шу руҳнинг етишмаслигидан келиб чиқаётганини ҳамма ҳам тушуниб етавермаса керак. Мусулмон бой агар вақтида Закотини чиқариб бермаса, қолган моли ҳам ҳаром бўлиши, балки ҳалокатга учрашини яхши билади. Расулуллоҳ соллаллоҳу алайҳи васалламнинг ҳадиси шарифларидан бирида: «Қачон бир молга Закот аралашса, албатта, уни ҳалок қилади», деганлар.\nШунингдек, Закот молнинг ўсишига, кўпайишига. Энг муҳими баракали бўлишига ва турли бало-офотлардан сақланишига ҳам сабаб бўлади. Пайғамбаримиз соллаллоҳу алайҳи васаллам: «Моларингизни Закот ила ўраб, ҳимоялангиз», деганлар.\nМаълумки, Закот берувчи ўзига фарз қилинган молиявий ибодатни адо этиш учун Закотга ҳақдор кишиларга олиб бориб бериши керак. Улардан бошқага берса Закотнинг ўрнига ўтмайди. Бунинг учун эса у аввало Закотга ҳақдор тоифаларни ўрганиши керак бўлади. Улар эса мискин, фақир, қул, қарздор, ватангадолардир. Бу тоифа кишиларни кимлигини ўрганиш, уларни излаб топиш ва ниҳоят улардан молиявий ибодатни адо этишга ёрдам сўраш керак, яъни, Закотни қабул қилиб олишни сўраши керак бўлади. Бу ҳам бой-бадавлат одамда камтарлик, ўзини паст тутиш сифатларини мужассам қилиши билан бир вақтда бева-бечора, камбағал-мискин, қулу-қарздор, шунингдек ватангадоларда иззати нафс, хорликдан узоқ бўлиш, ўзлари ҳақида ўйлайдиганлар борлигини тушуниб етиш ҳиссини мужассам қилади. Чунки, Закотни хоҳ давлат томонидан тайин қилинган вазифадорлар келтириб берсин, хоҳ Закот берувчининг ўзи олиб келиб берсин, Закот олувчини таҳқирлашга, уни паст санашга, унга миннат қилишга ҳеч ҳақлари йўқ. Агар шундай қиладиган бўлсалар, Закот олувчига миннат қилганлари туфайли берган Зокотлари ботил бўлади. Аллоҳ таоло Қуръони Каримда: «Эй иймон келтирганлар, садақаларингизни миннат қилиш ва озор бериш билан ботил қилманг!» деган. Демак, Закот туфайли уни олувчилар хору зорлик, бировга ялиниш, ўзини пастга уриш ва бошқа шунга ўхшаш ҳоллардан қутиладилар.\nЗакот уни берувчиларни бахиллик, манманлик балосидан поклагандек, уни олувчини ҳам ҳасад, ичи куйиш каби дардлардан поклайди. Бойдан Закотни қабул қилиб олган, ундан гўзал муомала кўрган камбағал унга ҳеч қачон ҳасад қилмайди. Аксинча унга доимо ҳурмат-эҳтиром билан қарайди, унинг ҳаққига дуо қилади, Аллоҳдан «унинг моли яна ҳам кўп бўлсин, менга ўхшаганларга яна ҳам кўпроқ Закот берсин», деб сўрайди. Ўрни келганда ўша бойнинг молини ҳам, жонини ҳам ҳимоя қилади. Ислом жамиятида шариат таълимоти татбиқ қилиниб турганда, бойлар вақтида Закотни бериб турганда «йўқолсин бойлар!» каби шиорлар кўтарилмаслиги ҳам шундан!\nЗакот ибодати Закот берувчига ҳам Закот олувчига ҳам кўплаб фойда келтирар экан, демак, у жамиятга ҳам катта фойда келтиради. Шунинг учун ҳам Закот ибодати татбиқ қилинган жамиятларда кўпгина мушкилот ва муаммолар ўз-ўзидан ҳал бўлади.\nЗакот орқали ижтимоий таъминот масаласи ҳал этилишини тушуниб етиш қийин эмас. Бунинг учун Закотдан тушган маблағ кимларга сарфланишига бир назар солинса кифоя. Закот, фақирлага, мискинларга, унда хизмат қилувчиларга, қалбини Исломга улфат қилиш керак бўлганларга, қул озод қилишга, қарздорларга, Аллоҳнинг йўлига ва ватангадоларга берилади. Бу масала кези келганда иншааллоҳ муфассал ўрганилади. Аммо, ҳозир бир назар ташлаш билан бир жамиятдаги бойлар ўз ихтиёрлари билан молларидан маълум қисмини чиқариб мискин, фақир, қул, қарздор, ватангадо каби кишиларга бўлиб бериб турганларида нима бўлишини тушуниб олиш қийин эмас. Шундай қилиб, жамиятдаги барча ижтимоий таъминот масалалар ҳал қилинади. Закот туфайли жамиятда камбағаллик, тиланчилик, кўчада қолган шахслар, қаровсиз қолган қариялар ва болалар муаммоси ҳамда шунга ўхшаш кўпгина ишлар ҳал этилади.\nҲозирги куннинг иқтисодий муаммоларидан бири жамиятдаги мавжуд пул-маблағ маълум бир жойга тўпланиб қолиб, «айланмай» туриб қолиши эканлигини иқтисодчилар кўп такрорлайдилар. Одамлар қўлидаги пулни қайтариб ололмай ҳукматлар, иқтисодий муассасалар қийналадилар. Нақд пулга эҳтиёж кўпайиб, янги пул чиқарилаверса пулнинг қиймати тушиб кетиши ҳам сир эмас. Закот ила ушбу муаммони ҳал қилишга ҳам йўл очилади. Ҳар йили тўпланиб қолган пулнинг маълум миқдори бойларнинг қўлидан кабағалларнинг қўлига ўтади. Натижада «айланмай» туриб қолган нақд пулнинг маълум миқдори ўз-ўзидан айланишни бошлайди.\nАллоҳ таоло «Ҳашр» сурасида душман томондан урушсиз ўлжага тушган молу мулкни бир неча синфларга жумладан, яқин қариндош, етимлар, мискинлар ва ватангадоларга бўлиб беришга амр қилганидан сўнг «Сизлардан бўлган бойларнинг орасида айланиб юрмаслиги учун», дейди. Яъни, мол-мулк бойлар орасида туриб қолмаслиги учун мазкур синфларга ўлжани бўлиб беринг, деганидир. Худди шу ҳикмат Закотга ҳам тегишлидир.\nЖамиятда Закотга ҳақдор кишилардан бир тоифаси қалбларини улфат қилиш зарур бўлган кишилардир. Яъни, Ислом жамиятига хайрихоҳ бўлишларига ҳожат тушадиган одамлардир. Бу тоифага янги мусулмон бўлган кишилар ёки мусулмон бўлишидан умид қилинган кишилар киради. Бу дегани бошқа халқлар вакиллари билан алоқаларни яхшилаш масаласида ҳам Закот хизмат қилади, деганидир.\n«Аллоҳнинг йўлида» деган бандда эса, асосан, ҳарбий харажатлар киради. Яъни, жамиятдаги аскар-армияни тутиб туриш учун керак бўлган сарф-ҳаражатларга ҳам Закотдан сарфланади. Ҳозирги кунда бу мақсаддаги сарф-харажатлар давлатлар учун асосий муаммо бўлиб турганини ҳисобга олсак, бу билан жамиятнинг яна бир оғири енгиллашади.\nҲозирги кунда жамиятдаги мавжуд ҳақиқий бойликни аниқлаш жуда ҳам мушкул ишлардан бири бўлиб турибди. Чунки мол эгалари солиқ тўлашдан қочиб, ўз молу мулклари, даромадларини турли услублар билан яширадилар. Бу эса ўз навбатида иқтисодий ҳисоб-китоб қилиш, келажак режалар тузиш ишини мушкуллаштирмоқда. Агар Закот ибодати тўғри равишда йўлга қўйилса, бу муаммо ҳам осон ҳал бўлади. Чунки иймон-эътиқод тақозоси ила, Аллоҳ фарз қилган молиявий ибодатни адо этиш учун ҳар бир мулкдор ҳар йили бир марта ўз мулкини аниқ ҳисоблаб, Закотини чиқаради. Закот нафақат пулдан, балки чорва ҳайвонларидан, зироатчилик маҳсулотларидан, конлардан ва бошқа шунга ўхшаш нарсалардан ҳам чиқарилишини ҳисобга олсак, ҳар йили жамиятдаги молу-мулк ҳисоб-китоби харажат сарфламай амалга оширилади.\nМусулмонлар Закот ибодатини шариатда кўрсатилганидек адо этганларида уларнинг иқтисодий муаммолари бўлмаган. Албатта, Закот мукаммал Ислом низомининг бир ҳалқасидир. Бу халқанинг ёлғиз ўзи низомнинг бошқа ҳалқаларисиз ўзидан кутилган самарани бериши қийин. Лекин Ислом низомига тўла ҳаракат қилиш жараёнида Закотга ҳам иложи борича ҳаракат қилиб келинмоқда. Умар ибн Абдулазиз халифалик даврларида кенг худуддли Ислом давлатида Закот тўпланиб, Закот оладиган одам топилмай қолган. Бу давлатдаги ҳар бир оила Закот бериш даражасига етган деганидир. Шунда уламолар йиғилишиб тўпланган Закотни «Аллоҳнинг йўлида» бандига амал қилиб, Африқода Исломни тарқатиш ишларига сарфлаш керак, деган фатво чиқарганлар.\nБизнинг ушбу сатрларимиз ҳам Закотга тегишли шаръий таълимотларни ўрганиш йўлидаги ожизона бир уринишдир. Аллоҳ таолонинг Ўзи ёдамчимиз бўлсин ва ўрганганларимизга амал қилишни насиб этсин.\t« Олдинги